הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 3, 2016-10-31 12:44

מכלוף מיקי זוהר: אני מתכבד לפתוח את ישיבת הוועדה לצדק חלוקתי ושוויון חברתי.

מכלוף מיקי זוהר: זו ועדה שהוקמה ממש לאחרונה במושב האחרון, לאור הבקשה שלי, על מנת לצמצמם את הפערים בחברה הישראלית, לפתור את העוולות והקיפוח שאנחנו עדים לו בין הפריפריה למרכז ובאמת מצאנו לנכון במושב הזה לפתוח את הדיונים בנושא של תכנית הלאומית לפיתוח הצפון שכולנו בירכנו עליה, ייחלנו עליה ומייחלים לה.

מכלוף מיקי זוהר: אין שאלה שהקיפוח של אזורי הפריפריה לעומת המרכז הוא דבר שבלתי ניתן לפשרות, הגיע הזמן לעשות סוף לסוגיה הזאת, הגיע הזמן לעשות סדר בבלאגן.

מכלוף מיקי זוהר: רוב משאבי החברה הישראלית מופנים בעיקרם למרכז הארץ ואנחנו רוצים שהמשאבים יופנו דווקא לאזורי הפריפריה על מנת לבזר את האוכלוסיה.

מכלוף מיקי זוהר: חלק מהפעולות שנעשו על ידי הממשלה אלה הטבות המס.

מכלוף מיקי זוהר: הבאנו את הטבות המס להרבה מאוד ישובים באזורי הפריפריה, כדי שציבור מסוים יעדיף לגור בפריפריה דבר שישתלם לו מבחינה כלכלית.

מכלוף מיקי זוהר: אבל זה לא מספיק, אנחנו צריכים להעביר את המשאבים שלנו לאזורים הללו וכשאני מדבר על משאבים אני מדבר על הכל.

מכלוף מיקי זוהר: גם כשאנחנו רוצים להקים מרכז רפואי, בואו נקים אותו בצפון או נקים אותו בדרום, למה להקים אותו דווקא במרכז?

מכלוף מיקי זוהר: כפי שאזרחי הפריפריה מכתתים רגליהם מהצפון אל המרכז, מה היה קורה אם האנשים במרכז היו מכתתים את רגליהם מהמרכז לצפון?

מכלוף מיקי זוהר: זה לא קורה, כי המושכים בחוטים מכוונים דווקא לאזור המרכז.

מכלוף מיקי זוהר: הם בעלי השפעה, אולם אנחנו כחברי כנסת חברי הוועדה ואנוכי, החלטנו לעשות סוף לעניין הזה.

מכלוף מיקי זוהר: בכל פעם שאנחנו נראה שיש קיפוח, אנחנו נעלה את הסוגיה הזאת לדיון ואנחנו גם נדרוש שהסוגיה הזאת תיפתר.

מכלוף מיקי זוהר: בטרם נתחיל את הדיון, כדאי שקודם כל נשמע גם את חברי הכנסת וגם את משרדי הממשלה שהגיעו לכבד אותנו היום.

מכלוף מיקי זוהר: נציין שמולנו יש מגוון רחב של ירקות לאור יום החקלאות שיערך מחר.

מכלוף מיקי זוהר: אני חייב לציין שבנושא החקלאות עמדתי ברורה, עלינו לחזק את החקלאות במדינת ישראל, שאגב חלק גדול ממנה נמצא בצפון ובדרום.

מכלוף מיקי זוהר: בפריפריה קיימת חקלאות גדולה מאוד ורחבה מאוד.

מכלוף מיקי זוהר: רוב החקלאות במדינת ישראל קיימת בפריפריה וזה חלק בלתי נפרד מהקידום שאנחנו רוצים לעשות בעבור הנושא הזה.

מכלוף מיקי זוהר: לפני שאני מאפשר לחברי הכנסת, ברצוני לומר שהתכנית הלאומית לפיתוח הצפון דיברה על יצירת מקומות תעסוקה איכותיים על ידי השקעה ותמרוץ יזמים בחברות בינלאומיות, שדרוג מערכת הבריאות ומחלקות בתי החולים, פיתוח תשתיות נרחב והשקעה ממשלתית באקדמיה ובמוסדות המחקר ועוד נושאים רבים.

מכלוף מיקי זוהר: פרטים שחשוב שהציבור יידע, אוכלוסיית הצפון כיום מונה 1,320,000 איש.

מכלוף מיקי זוהר: זה חלק לא מבוטל מהאוכלוסייה במדינת ישראל.

מכלוף מיקי זוהר: שיעור המובטלים בצפון לעומת זאת הוא גבוה יותר מכל המדינה.

מכלוף מיקי זוהר: התחלואה הרבה יותר גבוהה באזור הצפון, השכר הרבה יותר נמוך באזור הצפון, המון צעירים נוטשים את הצפון לטובת המרכז וכרגע אני גם יכול להבין אותם.

מכלוף מיקי זוהר: אני יכול גם להבין את תחושת האכזבה של תושבי הצפון לאור היחס הלא הוגן שהם מקבלים מאיתנו המדינה, ואני אומר בכנות רבה, אני חלק מהקואליציה, אני חלק מהאנשים שאמורים לעשות את השינוי, ולכן הדיון הזה כאן היום הוא באמת כדי להביא את הבשורה, כדי להעיר את תשומת לבם של משרדי הממשלה, של מקבלי ההחלטות, על מנת שבסופו של תהליך אנחנו גם נביא את הבשורה לצפון.

מכלוף מיקי זוהר: לא בדיבורים אלא במעשים.

מכלוף מיקי זוהר: הראשון שהתייצב, חבר הכנסת אכרם חסון, בבקשה.

אכרם חסון: צהריים טובים.

אכרם חסון: קודם כל אני רוצה לברך על קיום הדיון החשוב הזה.

אכרם חסון: ללא כל ספק הנתונים שקראנו כאן מראים לנו תמונה קודרת, תמונה קשה, וכפי שאמר לי ידידי מיקי אנחנו לא באנו לכאן לעשות דיון למראית עין ולא להשמיע לאנשים מה שאוהבים לשמוע.

אכרם חסון: הגיע הזמן שכל אזרח יידע את האמת, נשים את העובדות ונטפל בעובדות.

אכרם חסון: אני חושב שאנחנו כחברי כנסת שרואים ששיעור האבטלה בצפון הוא יותר גבוה מכל מקום בארץ, אפילו אורך החיים הוא יותר קצר בשלוש שנים ממרכז הארץ ואנחנו רואים את הפערים הגדולים, זה כמובן משפיע ומפריע לנו.

אכרם חסון: אני גם גר בכפר דרוזי, דלית אל כרמל, אני שייך לפריפריה.

אכרם חסון: רוב הכפרים הדרוזים נמצאים בגליל וברמת הגולן וגם שם המצב הוא רע מאוד.

אכרם חסון: כשאני מסתכל ורואה שהכפר הכי טוב בגליל מבחינת האוכלוסייה שלי הוא במצב הסוציו אקונומי 2 מ-10, 60% מהנשים לא מועסקות ולא עובדות, אין תעשייה בכפרים, אז 60% חיים ממשכורת אחת, כך שנמצאים כל הזמן בעוני מתמיד, אנחנו צריכים לטפל באוכלוסייה הזאת.

אכרם חסון: אותו דבר בשאר היישובים, גם אצל אחינו היהודים וגם אצל האוכלוסייה הערבית המצב הוא לא מזהיר, כך שכולם שווים בגליל וברמת הגולן, ואני מקווה שנוכל לשנות את המצב.

אכרם חסון: לשנות את המצב זה לא בדיבורים.

אכרם חסון: הדבר היחידי שיכול להציל אותנו זה שהתכנית שאושרה בזמנו באפריל השנה, שהיא ממש תיכנס לתקציב או לבסיס תקציב של המדינה.

אכרם חסון: אם אנחנו לא נצליח אז כל ההבטחות והססמאות יישארו על הנייר ואנחנו נמשיך לשמוע תלונות ונמשיך להביא שאילתות לכנסת אבל הדברים האלה לא ישתנו.

אכרם חסון: לכן זה חשוב שישנם כאן חברי כנסת מתוך הקואליציה שמאמינים בדרישות האמיתיות והנכונות והמוצדקות ואנחנו יחד נשלב ידיים ונעשה את הכל כדי שסוף סוף יתחילו להתייחס אלינו ואל הפריפריה בכבוד הראוי ושהמדינה לא תהיה רק מדינת תל אביב והמדינה לא תיגמר בחדרה כפי שקיים עד עצם היום הזה.

אכרם חסון: הגיע הזמן שאנחנו נראה מפעלי הייטק, מפעלי טכנולוגיה מתקדמים, שלא תהיה ממש עזיבה של הצעירים, לא לברלין ולא למרכז הארץ.

אכרם חסון: יש לנו מדינה יפה, אבל לצערי הרב המשאבים לא מחולקים בצורה נכונה.

אכרם חסון: כנראה גם האזרחים לא מספיק עומדים על המשמר ולא מספיק נאבקים למען הזכויות שלהם.

אכרם חסון: אנחנו נהיה החיילים הכי רציניים בקטע הזה, אני מכיר את מיקי, מכיר את החבורה שיושבת כאן, חבורה רצינית באה לכאן עם כוונות טובות מאוד, לתמוך בכם וללכת עד הסוף.

אכרם חסון: תודה רבה.

מכלוף מיקי זוהר: קודם כל תודה רבה על הדברים.

מכלוף מיקי זוהר: בהמשך לדבריך האחרונים אני רק רוצה להוסיף שאני ברגע שהקמתי את הוועדה פניתי לחברי הכנסת שיושבים פה סביב השולחן באופן אישי וביקשתי מהם להצטרף, ואם אתם יכולים להבחין, יש פה, לדעתי, את חברי הכנסת אולי הלוחמניים ביותר בכנסת, ואני לא אומר את זה בשביל להחמיא - - -

יהודה גליק: אני לא לוחם, אני בעד שלום.

יהודה גליק: אנחנו בעד שלום, לא בעד מלחמות.

מכלוף מיקי זוהר: זה באמת הוכיח את עצמו.

מכלוף מיקי זוהר: אני מודה לחבר הכנסת עיסאווי פריג' שהצטרף, שהוא מהאופוזיציה.

מכלוף מיקי זוהר: חבל לי שאתה הנציג היחידי של האופוזיציה, אבל לפחות יש נציג אחד, ואני יודע שאתה יודע לדבר כשאתה רוצה ואתה לוחמני מאוד.

בצלאל סמוטריץ': מה פתאום?

עיסאווי פריג': ההתחלה היפה הזו, של ירק ירוק ואוכל - - -

מכלוף מיקי זוהר: זה לאור יום החקלאות.

יגאל גואטה: עיסאווי, שלא תתבלבל, זה מפלסטיק.

יגאל גואטה: כמו שהכסף שמבטיחים ליישובי הצפון זה מפלסטיק.

עיסאווי פריג': אבל אני יודע שיש שם ידיים ערביות.

<קריאה: לא, זו עבודה עברית.

מכלוף מיקי זוהר: אתה רואה?

מכלוף מיקי זוהר: עוד פעם טעית באבחנה.

עיסאווי פריג': אין עובדים ערבים?

מכלוף מיקי זוהר: עיסאווי, אני מתחייב לאפשר, לאורך כל הפעולות של הוועדה, לך ולבצלאל לעורר פה דיונים סוערים ואני לא אפריע.

עיסאווי פריג': ראיתי בלוח הזמנים שלך, ישיבה שנייה שלך.

יהודה גליק: אתם מאבדים את הצפון.

מכלוף מיקי זוהר: הנה, נציג נוסף של האופוזיציה.

עיסאווי פריג': ישיבה שנייה שלך שאתה עושה לגדה המערבית.

מכלוף מיקי זוהר: אנחנו נדבר על זה.

עיסאווי פריג': ישיבה שנייה שלך, מה קרה?

עיסאווי פריג': חסר בעיות אצלנו?

מכלוף מיקי זוהר: קודם כל זו ישיבה רביעית.

מכלוף מיקי זוהר: דבר שני, תביא לפתחי נושאים שקשורים לאוכלוסייה הערבית ואתה תראה שאנחנו נרים אותם ביחד ואנחנו נעשה חיל.

מכלוף מיקי זוהר: תודה לחבר הכנסת זוהיר בהלול.

מכלוף מיקי זוהר: אגב, ראוי מצדך שהגעת למרות שהמפלגה שאתה שייך אליה מסרבת לשלוח חברים לוועדה.

עיסאווי פריג': אולי הגעת בטעות.

זוהיר בהלול: אז זכות ההגנה ניתנת לי.

מכלוף מיקי זוהר: כן.

זוהיר בהלול: אז אל"ף - - -

מכלוף מיקי זוהר: אבל תיכף תהיה לך זכות דיבור.

מכלוף מיקי זוהר: יש סדר דוברים.

יגאל גואטה: אולי תלמד את החומר בינתיים.

זוהיר בהלול: אני יודע שבכנסת, ברגע שמזכירים מישהו בשמו מותר לו להגיב.

מכלוף מיקי זוהר: מותר לו להגיב, אבל בוא ניתן לחברים שהיו כאן, לא נעים.

מכלוף מיקי זוהר: אני רוצה להמשיך, בבקשה, לשני שהגיע, לפי הסדר, חבר הכנסת בצלאל סמוטריץ, בבקשה.

בצלאל סמוטריץ': תודה רבה, אדוני יושב הראש.

בצלאל סמוטריץ': אני רוצה לומר בצורה חד משמעית – הגליל הוא האתגר של מדינת ישראל היום, נקודה.

בצלאל סמוטריץ': האתגר בהא הידיעה.

בצלאל סמוטריץ': זה אתגר ציוני, זה אתגר חברתי, ולכן אנחנו יושבים כאן בוועדה לצדק חלוקתי ולשוויון חברתי, זה אתגר כלכלי, הפוטנציאל שנמצא בגליל הוא פוטנציאל מטורף, אנחנו פשוט לא נורמלים שאנחנו לא יודעים לנצל אותו.

בצלאל סמוטריץ': אתגר כמו תמיד מחזיק שני צדדים של משוואה.

בצלאל סמוטריץ': אפשר להסתכל עליו כקושי ואפשר וצריך להסתכל עליו כהזדמנות.

בצלאל סמוטריץ': כשמסתכלים על האזור הכל כך יפה הזה, ולא יפה אחת הבעיות הקשות של הגליל, אם כבר נכנסים פנימה לפרטים, היא שהוא ממותג כאיזה מן אזור תיירותי כזה – באים, מטיילים הולכים.

בצלאל סמוטריץ': לא גרים, לא לומדים, בטח לא עובדים, מתפרנסים ומקימים מדינה.

בצלאל סמוטריץ': אבל הוא אזור – באמת באמת באמת ניחן בכל כך הרבה סגולות.

בצלאל סמוטריץ': אם רק נדע לקחת את הדברים ואת החוזקות של הגליל ולפתח אותם זה יקח את כל מדינת ישראל כל כך הרבה קדימה, שקשה לי באמת להבין איך הממשלות עד היום לא הרימו את האתגר הזה הכי חזק שרק אפשר.

בצלאל סמוטריץ': מדינת ישראל עשתה טוב.

בצלאל סמוטריץ': היא השקיעה בעשור האחרון המון המון בנגב.

בצלאל סמוטריץ': ומי שיסת

בצלאל סמוטריץ': כל היום על הנגב עשר שנים אחורה, באמת עשינו מהפכה בנגב.

בצלאל סמוטריץ': אני לא זכיתי להיות שותף לזה, אני חדש פה.

בצלאל סמוטריץ': צריך לעשות את אותו הדבר בגליל.

בצלאל סמוטריץ': צריך להשוות היום את ההשקעה הממשלתית בגליל להשקעה הממשלתית בנגב וזה יחולל שינוי מטורף.

בצלאל סמוטריץ': עכשיו אני אומר פה לכל חבריי, רובנו חברי קואליציה, אמרתי שאני חדש פה אבל בקצת זמן שאני פה למדתי כבר איך מתניעים תהליכים בתוך קואליציה.

בצלאל סמוטריץ': איך מתניעים תהליכים בפוליטיקה.

בצלאל סמוטריץ': ואני באמת אומר, וזאת אני חושב האמירה, אולי הייתי צריך לומר את זה בראש הדברים, צריך להוריד את הכובע בפני חבורה באמת אידאליסטית ומסורה של צעירים שעזבו ושינו כיוון, ואחרים שאני חושב שעזבו מקומות וסביבות מאוד נוחות במרכז הארץ ועלו לצפון כדי לקדם אותו, כדי לזעוק את הזעקה הזאת, למשוך את כולנו אל תוך האתגר הגדול הזה.

בצלאל סמוטריץ': והם אומרים ואנחנו אומרים שאסור בשום פנים ואופן להשאיר את הגליל מחוץ לתקציב הדו שנתי הנוכחי.

בצלאל סמוטריץ': אני לא רוצה להגיד שהגליל לא ישרוד שנתיים כאלה אבל אסור לנו לתת לו לשרוד שנתיים כאלה והתכנית הלאומית חייבת להיות כבר בתוך התקציב הנוכחי.

בצלאל סמוטריץ': אם כולנו, ותראו אנחנו החתמנו 25 חברי כנסת על בקשה לדיון פגרה, זה לא הסתדר בגלל כל החגים.

בצלאל סמוטריץ': 25 חברי כנסת רק מהקואליציה.

בצלאל סמוטריץ': אחר כך גם האופוזוציה הגישה וזה גם טוב באמת.

בצלאל סמוטריץ': אתם יודעים מה, אני בא עכשיו מישיבת הכנסת, אישרנו עכשיו דיון מהיר ליום רביעי על השמטת התכנית הלאומית מהתקציב.

בצלאל סמוטריץ': זה הדיון המהיר הרחב ביותר שאושר בקדנציה הזאת בכנסת.

בצלאל סמוטריץ': למעט הסיעה הערבית, כל סיעות הבית מיוצגות בבקשה הזאת.

בצלאל סמוטריץ': היו כמה סיעות שלא אז סגני היו"ר – יש איזה נוהג כזה שסגני היושב ראש יכולים לבקש להצטרף תוך כדי הדיון לבקשות שאין מישהו אחר מהסיעה שלהם, ולא היה אחד שלא.

בצלאל סמוטריץ': כל סיעות הבית יהיו מיוצגות בדיון הזה ביום רביעי, אני אומר לכם זה הדיון הקונצנזוסואלי ביותר שהיה כאן בכנסת הזאת מאז שאני לפחות נמצא בה בתקופה של שנה וחצי.

בצלאל סמוטריץ': חבריי מהקואליציה, אני לא נכנס עכשיו למלחמות של מי נגד מי ומי הבעל הבית של התכנית ולמי הקרדיט.

בצלאל סמוטריץ': אני לא רוצה קרדיט, שהקרדיט יהיה לכולם חוץ ממני.

בצלאל סמוטריץ': אם אנחנו נעביר מסר חד משמעי לראש הממשלה ולשר האוצר שאין תקציב מדינה לשנים 17-18 בלי שהתכנית הלאומית לצפון נמצאת בפנים, התכנית הלאומית לצפון תהיה בפנים.

בצלאל סמוטריץ': נקודה.

מכלוף מיקי זוהר: אני כרגע חוזר מוועדת הכספים, כפי שאתם יודעים אני משמש כמרכז הקואליציה בוועדה והיה שם דיון בנושא תקציב המדינה והיה שם באמת סיטואציה לא פשוטה עבור שר האוצר שראה את זעקת אזרחי הצפון המוצדקת על כך שהם קופחו וממשיכים להיות מקופחים.

מכלוף מיקי זוהר: אני מאמין בכנות רבה שהשר יביא את הפתרון הכלכלי כי יש נכונות במשרדו של השר אריה דרעי כשר הפנים והשר לנגב גליל להביא את הפתרון.

מכלוף מיקי זוהר: אנחנו יודעים כמה השר דרעי מאוד מאוד קשוב לרחשי הפריפריה.

<קריאה: ממש לא.

מכלוף מיקי זוהר: רגע חברים, אני אומר את דעתי.

מכלוף מיקי זוהר: יש אפשרות שתהיה דעה שונה אבל אני מביע את דעתי.

מכלוף מיקי זוהר: אבל צריכים להבין שכדי לממש חזון או מדיניות צריך גם כסף, והכסף נמצא במשרד האוצר.

מכלוף מיקי זוהר: אז ברגע שתהיינה אפשרות כלכלית אני מניח שהשר דרעי גם יוכל להביא את הפתרון.

מכלוף מיקי זוהר: תיכף גם נשמע את אנשי משרדו, הם יאמרו את דבריו.

מכלוף מיקי זוהר: הדובר הבא לפי סדר ההגעה, גואטה, בבקשה, חבר הכנסת יגאל גואטה.

יגאל גואטה: תודה אדוני היושב ראש.

יגאל גואטה: שוב ברכות על הוועדה הזאת.

<דולי עירון: שמענו את הדיבורים ומאסנו בדיבורים, אדוני היושב ראש בוא תשמע פה את מיטב הנוער.

עיסאווי פריג': היא אומרת דברי טעם.

מכלוף מיקי זוהר: תראו אני גם רק משפט, כמובן שתהיה לכם אפשרות להביע את עמדתכם.

מכלוף מיקי זוהר: עכשיו אנחנו גם נעשה רוטציה אנחנו נדבר פעם אחת חבר כנסת פעם אנשים שמגיעים באמת מאיפה שכואב להם וגם רואים את זה ביום יום.

מכלוף מיקי זוהר: ככה קוריוז קטן, אני מגיע מהפריפריה אני יודע בדיוק מה אתם עוברים כי עברתי את זה מגיל אפס עד גיל 36 וחצי שאני מצוי בו היום.

מכלוף מיקי זוהר: ואני יודע בדיוק מה חווים בפריפריה.

מכלוף מיקי זוהר: להסביר לי על איך הקיפוח נראה זה משהו שאני אישית לא צריך אבל מישהו אחר שלא יודע אני אשמח שתגידו לו.

מכלוף מיקי זוהר: כן חבר הכנסת גואטה, בבקשה.

יגאל גואטה: אוקיי אני אמשיך.

יגאל גואטה: אז תודות ליושב ראש על כינוס הישיבה הזאת ועל הוועדה הבאמת חשובה הזאת ואכן כפי שהוא אמר בתחילת דבריו, הוא התקשר אלי באופן אישי, אמר לי תדע לך כי אני רוצה שתהיה בוועדה כי אני יודע שאתה איש לוחם וכך כל חברי הוועדה.

יגאל גואטה: אני לא רוצה להתהדר עכשיו בדיבורים אבל אתם תראו אותנו בעזרת השם במעשים ובבקשה תבחנו אותנו רק במעשים ולא בדיבורים.

יגאל גואטה: אני יליד קריית שמונה, ומשחר ילדותי אני שומע על תכניות למען הצפון וזה on-off כל הזמן.

יגאל גואטה: כשאין קטיושות אז שוכחים מהצפון, אבל פתאום יש מלחמה אז כולם רצים להצטלם בצפון גם חברי הכנסת וזה יפה וזה פופולרי וזה טלוויזיה, אבל פתרונות אף פעם לא הביאו לצפון.

יגאל גואטה: אף פעם לא הביאו באמת פתרונות לצפון.

יגאל גואטה: אני אומר לכם, לפני חודש ביקרתי בקריית שמונה.

יגאל גואטה: לצערי הרב אני גר במרכז, וחבל לי מאוד שהילדים והנוער שגדל היום בקריית שמונה יעשה את מה שאני עשיתי לפני 30 שנה, שפשוט לא מצא את עצמו בצפון – לא מבחינת עבודה, ולא מבחינת סביבה ולא מבחינת תרבות ולא מבחינת כלום ופשוט נאלץ לעזוב למרכז.

יגאל גואטה: אנחנו בהחלט רוצים שהצעירים יישארו בצפון וימצו את עצמם וימצאו פתרונות לכל מעגלי החיים שלהם.

יגאל גואטה: אני לא רוצה לדבר הרבה ואני לא רוצה להוסיף הרבה, אבל לפני חודש הייתי בקריית שמונה ושאלתי על משפחה מאוד שורשית בקריית שמונה כי אני כל מקום שאני הולך שואלים אותי איפה אתה גר עד היום אני אומר קריית שמונה, אפשר לבדוק את זה, אפילו שאני יותר מ-30 שנה במרכז.

יגאל גואטה: אבל שמעתי על איזה משפחה מאוד מאוד שורשית בקריית שמונה שבאמת זה היה בנפשה ודמה קריית שמונה כפרט והצפון ככלל ואמרו לי שהם עברו למרכז.

יגאל גואטה: והתקשרתי אליהם, אני לא יודע אם אני יכול להגיד את השם שלהם, והוא אומר לי תקשיב אני פשוט נאנק, לא מצאתי פה לא תרבות לילדים שלי ולא מקצוע לילדים שלי ולא עבודה לילדים שלי וזה פשוט נורא נורא כואב.

יגאל גואטה: אני בהחלט רוצה להצטרף לחברי, חבר הכנסת סמוטריץ' שבמשך הפגרה שוחחנו ונדברנו כמה פעמים לגבי הגעה לצפון לחיזוק הצעירים האלה שעשו יוזמה מדהימה.

יגאל גואטה: זה לא סוד שהשר אריה דרעי כאשר היה שר כלכלה עשה ככל יכולתו למען ישובי הצפון וביקש שהתכנית הזאת לקידום הצפון תעבור איתו למשרד הנגב וגליל.

יגאל גואטה: אבל שוב פעם אני לא רוצה להתעסק במי אשם.

יגאל גואטה: באמת כי שוב פעם בסופו של יום הכסף מגיע מהאוצר ואתם יודעים את זה.

יגאל גואטה: אבל אתכם זה בעצם לא מעניין.

יגאל גואטה: ואתם צודקים זה לא צריך לעניין אתכם מי זה ומה זה ולמה זה וכמה זה.

יגאל גואטה: אבל אני חושב שאם ישבנו לפני כשעה בוועדה לשקיפות שלטונית.

יגאל גואטה: ישבה שם גברת מהאוצר ודיברה ודיברה ושאלה אותה היושבת ראש - - - זה מפריע לי, יש לי בעיות קשב וריכוז.

מכלוף מיקי זוהר: חברים, יש לי עכשיו פטיש.

יגאל גואטה: זה בגלל שכשהייתי ילד בקריית שמונה לא היה מספיק תקציבים לטיפול בילדים עם קשיי קשב וריכוז אז זהו יצא מזה חבר כנסת, מה לעשות.

יגאל גואטה: בכל אופן, ישבנו לפני כשעה בוועדה לשקיפות שלטונית וישבה נציגה של האוצר ובמשך חצי שעה רק סיפרה סיפורים על תכניות ותכניות.

יגאל גואטה: ישבו שם בוחבוט ועדי אלדר, בסוף בסוף היושבת ראש שאלה אותה במספרים, כמה כסף מגיע לצפון בסוף?

יגאל גואטה: "לא, לא, אבל תנו לי לדבר".

יגאל גואטה: מדברים ומדברים.

יגאל גואטה: שאלתי אותה בסוף, תגידי לי עם כל מה שאמרת אדון בוחבוט יכול ללכת עם זה למכולת?

יגאל גואטה: לא.

יגאל גואטה: אז בואו נפסיק בבקשה עם כל הסיפורים ותכניות ודפים ופרזנטציות זה יפה ונחמד.

יגאל גואטה: צריך פשוט, כפי שאמר חבר הכנסת סמוטריץ', לדאוג לכסף לצפון, כסף לצפון.

יגאל גואטה: ואני חושב, אדוני היושב ראש - - -

<קריאה: לא תמיד האוצר אשם.

יגאל גואטה: לא אמרתי שהאוצר אשם.

יגאל גואטה: אמרתי במפורש, אני לא מחפש אשמים אני רוצה כסף לצפון.

יגאל גואטה: אני מבקש מאדוני היושב ראש, אם נוכל להוציא מפה החלטה מהוועדה המדהימה שבאמת אנשים כולם ראשי בני ישראל המה, אנשים מקסימים פה, שאנחנו לפחות בוועדה הזאת חברי הקואליציה נקבל החלטה שאם בתקציב הזה לא יהיה כסף לצפון כמו שצריך אנחנו לא נצביע לתקציב הזה.

יגאל גואטה: מה אתה אומר, אפשר לקבל החלטה כזאת?

מכלוף מיקי זוהר: אני אומר שיש אפשרות לקבל החלטה כזאת, אבל מנגד גם יש אפשרות - - -

יגאל גואטה: בואו באמת נקבל החלטה, אסור להצביע על התקציב הזה בלי פתרון לצפון.

יגאל גואטה: אמר ידידי סמוטריץ' שזה אתגר, רבותיי אני לא חושב שזה אתגר זה פשוט לחיות או למות.

יגאל גואטה: צריך להציל את הצפון.

יגאל גואטה: תודה רבה.

מכלוף מיקי זוהר: תודה רבה חבר הכנסת גואטה.

מכלוף מיקי זוהר: אין מחיאות כפיים כמו שאתם יודעים בוועדות וגם לא במליאת הכנסת.

מכלוף מיקי זוהר: רק אני חייב לומר, אמרתי שאני הבאתי חברי כנסת לוחמניים לוועדה אני חושש שהם לוחמניים מדי.

מכלוף מיקי זוהר: אז אני רק אומר, אין בעיה, הרעיון הוא רעיון מבורך אני לא פוסל אותו, אבל בואו נזכור - - -

<קריאה: או פשוט לא לבוא להצביע, איך עשה חזן באותו יום?

<קריאה: אמר אני חולה.

מכלוף מיקי זוהר: לא, חזן לא חולה.

אורן אסף חזן: הלו, אני באמת הייתי חולה.

מכלוף מיקי זוהר: חברים, אני רוצה להמשיך.

מכלוף מיקי זוהר: מייק מסטאי, יושב ראש הגיע זמן גליל, בבקשה.

<מאיר מייק מסטאי: שלום לכולם, אנחנו התחלנו כבר לפני הבחירות בתכנית לאומית לגליל לעבור דרך כל המפלגות ולהציג את הבעיות של הגליל.

<מאיר מייק מסטאי: התנועה שאני עומד בראשה יש בה יהודים, דרוזים, נוצרים, מוסלמים ובדואים.

<מאיר מייק מסטאי: זאת כל אוכלוסיית הגליל - - -

עיסאווי פריג': ערבים, תגיד ערבים והכל מובן.

<מאיר מייק מסטאי: תודה על העזרה, תאמין לי אני יודע מה קורה בגליל.

<מאיר מייק מסטאי: 800 אלף איש בגליל חיים במצב סוציואקונומי 1 עד 3.

<מאיר מייק מסטאי: 57% משתתפים במאגר העבודה, במרכז הארץ 70%.

<מאיר מייק מסטאי: שיעור אבטלה 8% לעומת ממוצע ארצי של 6%.

<מאיר מייק מסטאי: עוני פי שלוש מהמרכז.

<מאיר מייק מסטאי: אנשי הגליל עובדים בגליל, 80% מתוכם עובדים בגליל, 9% באזור חיפה.

<מאיר מייק מסטאי: בני 15 עד 30 עוזבים את הגליל.

<מאיר מייק מסטאי: במיוחד הילדים שלנו אחרי צבא, עוזבים, עוברים לתל אביב.

<מאיר מייק מסטאי: עוברים למרכז גם ללמוד וגם למצוא עבודה.

<מאיר מייק מסטאי: והתנועה שלי שמה לעצמה לעזור לילדים שלנו להשאיר את הנכדים בגליל.

<מאיר מייק מסטאי: זה מה שאנחנו רוצים שלכל האוכלוסיות של כל האנשים.

<מאיר מייק מסטאי: נתוני הבריאות במילה אחת, אפריקה.

<מאיר מייק מסטאי: אנחנו חיים באפריקה, מבחינת מתן שירות רפואי.

<מאיר מייק מסטאי: אם אני מגליל מזרחי צריך להגיע לבית חולים, בגלל אירוע מוחי או דבר אחר חלילה, אני צריך להגיע לחיפה, שזו דרך של שעה וחצי.

<מאיר מייק מסטאי: תשימו לב גם למרחקים, גם לטופוגרפיה איפה אנחנו גרים, כמה אנחנו נוסעים ומה אנחנו עושים.

<מאיר מייק מסטאי: חקלאות ותיירות אתם מכירים את הנושא הזה.

<מאיר מייק מסטאי: נמצאים פה חברי מפלגות של הליכוד, כולנו, ש"ס, יהדות התורה אתם כולכם מכירים פה את הקואליציה, והבית היהודי.

<מאיר מייק מסטאי: כולכם מכירים פה את הנושא הזה של הגליל.

<מאיר מייק מסטאי: כן, אמרתם את זה בתחילת הוועדה למה זה לא קורה.

<מאיר מייק מסטאי: אז אנחנו מבקשים תתבעו מראש הממשלה שאתם לא תצביעו לתקציב אם לא תהיה תכנית לאומית לגליל.

<מאיר מייק מסטאי: ואני חוזר ואומר, לכל הגליל.

<מאיר מייק מסטאי: זה שנותנים 15 מיליארד לערבים, 2.5 מיליארד לדרוזים ואחר כך גם יש יהודים – תפסיקו עם ההפרד ומשול, אפשר לקחת את כל הסכומים האלה, לפתח את אזורי התעשייה.

<מאיר מייק מסטאי: יש את התכנית של אריה דרעי עם האלוף איתן טנגוט שהם שמו אותה על השולחן שמדבר על איזורי תעשייה ומנועי צמיחה, תממשו אותה.

<מאיר מייק מסטאי: תאמינו לי שזה יעלה יותר זול עכשיו מאשר עוד 5 או 10 שנים שאנחנו כבר נראה את הגליל בחוסר לגיטימציה שלטונית מקצה לקצה של כל האוכלוסיה.

מכלוף מיקי זוהר: תודה רבה מייק, דברים נכונים וחשובים.

מכלוף מיקי זוהר: אגב, אתם מוזמנים אנשי הצפון לדיון נוסף שיהיה בוועדה הזאת ממש בקרוב לנושא מצב הרפואה בפריפריה.

מכלוף מיקי זוהר: ההוכחה הבלתי ניתנת לערעור תינתן פה בוועדה כיצד האוכלוסיה בפריפריה מופלית באופן מובהק בתחום הרפואה לעומת המרכז.

מכלוף מיקי זוהר: זה יבוא לדיון ממש בקרוב ואתם מוזמנים לבוא.

מכלוף מיקי זוהר: חוזרים לדברים של חברי כנסת, אחרי זה נחזור עוד פעם לאורחים.

מכלוף מיקי זוהר: חבר הכנסת אייכלר, בבקשה.

ישראל אייכלר: תודה רבה אדוני היושב ראש.

ישראל אייכלר: תודה רבה על הדיון ועל הוועדה שלך.

ישראל אייכלר: ותודה מיוחדת לפירות והירקות.

ישראל אייכלר: אני רוצה לומר שכתוב במצוות מעשר שני שצריך להביא את הפירות והירקות לירושלים כדי שיהיו שווקי ירושלים מלאים בפירות, כך כתוב בתלמוד.

ישראל אייכלר: אם אנחנו יושבים על רקע של פירות אני רואה כבר את הגליל פורח - - -

מכלוף מיקי זוהר: גם ירקות.

ישראל אייכלר: ירקות וחסר עוד פירות.

ישראל אייכלר: אני מדבר לא רק כחבר כנסת, גם כאיש הגליל.

ישראל אייכלר: אני מגיל 3 צמוד לגליל.

ישראל אייכלר: אבא שלי ברוך השם היה 50 שנה מנהל קבר הרשב"י במירון, וגם לפני 40 שנה הוקמה הקהיליה החסידית בחצור הגלילית שהייתי שם וגם קהילות חרדיות בצפת ובטבריה.

ישראל אייכלר: הגליל הוא פנינת החמד של מדינת ישראל, אדוני היושב ראש, עצים והרים ונחלים, אפילו כבישים יפים יש עכשיו, הגליל יכול להיות פנינה, הגליל הוא מאגר הקרקעות הזמינות לפתרון בעיות דיור, הוא צריך להיות גם מקור של תעסוקה ואפשר להפוך את הגליל מבעיה לפתרון, ממצוקה להזדמנות.

ישראל אייכלר: כולם אוהבים את הגליל וכמו ששמענו מעטים מוכנים גם להשקיע בו.

ישראל אייכלר: ואני לא יודע למה הגליל יהיה שם, זה המצב לצערי.

ישראל אייכלר: זה הזמן שהוועדה שלך תביא את הבשורה שצריך להפוך את הגליל לתקווה הגדולה של דיור, של תעסוקה ושל כלכלה.

ישראל אייכלר: זה הדבר היחיד שחסר בגליל.

ישראל אייכלר: יש שם את כל הדברים היפים – יש שם אנשים טובים ויש שם אוכלוסיות שונות.

ישראל אייכלר: אני אתן לכם דוגמא, הייתי בצפת, וראש העיר רצה לבנות עוד 2000 דירות.

ישראל אייכלר: באו כל מיני ארגונים ירוקים ואמרו שיש איזה זבוב נדיר, שאם יבנו שם בוואדי זה יקח את מקומו ולא מאפשרים לא לבנות.

ישראל אייכלר: יש המון בעיות סטטוטריות בגליל.

ישראל אייכלר: איפה שאתה רוצה לבנות, ואתם מכירים את הגליל, איפה שאתם רוצים לבנות פתאום בא מישהו, צץ, ולא נותן לעשות את זה.

ישראל אייכלר: צריך לעשות את המאמץ המירבי להחזיר את התכנית הלאומית לפיתוח הצפון כדי לעקוף את כל הבירוקרטיות ולהתחיל לבנות בגליל – גם דירות, גם תעסוקה ובכך הגליל יפרח וזה יהיה לחזון מאוד מאוד יפה.

מכלוף מיקי זוהר: בהחלט, הרצון הזה הוא רצון חשוב, אחת הבעיות שלנו כרגע היא באמת שאין את המקורות התקציביים לכך באגף התקציבים.

מכלוף מיקי זוהר: הם לא הוקצו.

מכלוף מיקי זוהר: יש רצון להקצות אותם אבל הם טרם הוקצו ולכן גם היישום הוא קצת יותר בעייתי.

מכלוף מיקי זוהר: לכן, אנחנו באמת צריכים לראות איך אנחנו מגייסים את התקציבים לכך ואז יבוא הפתרון.

מכלוף מיקי זוהר: אולי באמת התקציב הדו שנתי החדש.

מכלוף מיקי זוהר: דובר הבא, עידן רייף, סטודנט מהצפון, נשמח לשמוע מה יש לך לומר.

<עידן רייף: שלום, אז אני עידן סטודנט לעבודה סוציאלית במכללת תל חי, לומד כרגע שנה אחרונה, רוצה מאוד להשאר בצפון.

<עידן רייף: אני רוצה לספר לכם קצת עליי, קצת על החיים בצפון ככה בקצרה.

<עידן רייף: אז אני בנאדם באמת ככה מאוד מחושב, לא נוטה לקחת החלטות פזיזות והייתה לי התלבטות עם עצמי במשך הרבה זמן האם להשאר בצפון, האם זה משהו שמתאפשר בעזרת התעסוקה הקיימת שהיא איננה תעסוקה אקדמית, לפחות רוב התעסוקה.

<עידן רייף: אני רוצה להגיד בתור אחד שבאמת עכשיו מסיים את התואר שאני לא יודע אם יש כזאת אפשרות שאני אוכל להשאר.

<עידן רייף: אני חושב שלפעמים, הרבה פעמים, הצפון הוא סוג של מנותק ומסתכלים עליו כעל איזשהו מקום לחופשה, מקום עם נחלים מאוד יפים, עם צימרים.

<עידן רייף: אבל יש שם הרבה מעבר, זה דברים שאנחנו צריכים לקחת בחשבון ובשביל זה אני מניח שאנחנו כאן היום.

<עידן רייף: אני הגעתי למקום, אני התאהבתי בו, אני רוצה להשאר בצפון, אני רוצה להקים משפחה, אני רוצה לגדל ילדים.

<עידן רייף: במצב הנתון, אני לא בטוח שזה יתאפשר.

<עידן רייף: תודה.

<רן בן ארצי: אפשר להמשיך?

מכלוף מיקי זוהר: תמשיך בעוד שני משפטים, כן.

<רן בן ארצי: אני רוצה שחברי הכנסת יהיו איתי, אני רואה שהם כולם בפלאפונים.

מכלוף מיקי זוהר: לא, הם איתך.

בצלאל סמוטריץ': תאמין לי שלמדנו - - -

<רן בן ארצי: אני סומך עליכם.

<רן בן ארצי: אני רוצה להגיד שאני - - -

זוהיר בהלול: האינטלגנציה שלנו כל כך גבוהה שאנחנו מסוגלים - - -

<רן בן ארצי: הוא דיבר קודם על בעיות קשב וריכוז.

<רן בן ארצי: אני סטודנט שעכשיו סיימתי ללמוד.

<רן בן ארצי: אני נשאר עוד שנה בצפון, אני קורא לזה מנסה את מזלי מבחינת תעסוקה בצפון, כי אין עבודה.

<רן בן ארצי: למדתי שירותי אנוש ומדעי ההתנהגות.

<רן בן ארצי: אין עבודה בתחום שלי, במרכז יש המון עבודה.

<רן בן ארצי: אני באמת מנסה את מזלי בתחום לנסות לחפש עבודה.

<רן בן ארצי: אני אשמח לשמוע את הנציגים של הממשלה, את הרפרנטים, לשמוע - - -

מכלוף מיקי זוהר: הם רושמים את הערות הדוברים והם עונים בצורה מפורטת.

<רן בן ארצי: כי ראשי הרשויות הגישו באמת הצעה מאוד טובה ונכונה.

<רן בן ארצי: תהליך שנבנה וזה עומד...

<רן בן ארצי: תקציב המדינה זה לא עובר לפי מה שאנחנו מבינים.

מכלוף מיקי זוהר: אוקיי, תודה רבה.

מכלוף מיקי זוהר: הדובר הבא חבר הכנסת עיסאווי פריג', בבקשה.

עיסאווי פריג': שלום, מיקי ולכל החברים, תושבי הצפון שנמצאים כאן, ברוכים הבאים.

עיסאווי פריג': אני יש לי נוסחה שאני לא מצליח לפתור.

עיסאווי פריג': תעזרו לי לפתור אותה.

עיסאווי פריג': כמעט כל אחד בכנסת שמדברים איתו על בעיית הצפון והצורך להשקיע אומר אני בעד.

עיסאווי פריג': אני בעד.

עיסאווי פריג': גואטה עכשיו קואליציה, סמוטריץ' נמצא קואליציה, מיקי, כולכם נותנים חיבוק.

עיסאווי פריג': אבל אנחנו מסכימים שאנחנו שונאים צבועים.

עיסאווי פריג': כשהם אומרים, מקיימים.

עיסאווי פריג': וזה גם פתרון קל לביצוע – כל החכ"ים במליאה, עכשיו הייתי בחוץ עם המפגינים וראיתי גם ח"כים מהקואליציה נמצאים שם.

עיסאווי פריג': זה פתיר.

עיסאווי פריג': כולכם רוצים.

עיסאווי פריג': אז הם כולם רוצים והאוצר הוא בסופו של דבר בעל הבית הגדול שהוא קובע והוא מחליט.

עיסאווי פריג': תקציב מדינה קובעים אותו ומאשרים אותו הכנסת והרשות המחוקקת וזה תלוי בנו, אז מה הבעיה אני לא מצליח להבין.

עיסאווי פריג': עכשיו היינו בוועדת הכספים, שר האוצר אמר אני לא גזבר, אני בא לקבוע סדר עדיפות.

עיסאווי פריג': יפה מאוד, אם אתה לא גזבר ואתה בא לקבוע סדר עדיפות זה בידיים שלך לתת לצפון את מה שמגיע לו, פשוט מאוד.

עיסאווי פריג': אתה אומר אני לא גזבר ומתנהג כמו גזבר של ראש הממשלה.

עיסאווי פריג': מיקי ידידי, הוועדה הזאת הבטיחה רבות ועדיין מבטיחה - - -

מכלוף מיקי זוהר: תמשיך להבטיח ולבצע גם.

<קריאה: לא הבטיחה לקיים אבל עיסאווי.

מכלוף מיקי זוהר: הבטיחה, הבטיחה גם לקיים.

מכלוף מיקי זוהר: אגב מפלגת העבודה לא שלחה נציגים לוועדה אני מחכה לנציגות רשמית, הבנתי שאנחנו מוחרמים.

מכלוף מיקי זוהר: נשמח לנציגות גם מיש עתיד וגם מהמחנה הציוני שהחליטו באופן ברור לא לשלוח נציגים לוועדה לצדק חלוקתי ושוויון חברתי.

עיסאווי פריג': מיקי, הוועדה הזאת הבטיחה רבות.

עיסאווי פריג': אני מקווה שההר לא יוליד עכבר וזה תלוי בך.

מכלוף מיקי זוהר: אני לא מקווה אני מתכוון לעשות פעולות כדי למנוע את זה.

עיסאווי פריג': אני מאוד מקווה.

עיסאווי פריג': ואנחנו לא נמצאים כאן - - -

מכלוף מיקי זוהר: אתה פה בשביל להזכיר לי כל הזמן.

עיסאווי פריג': אני מזכיר לך כי אני לא רוצה להיות עוד מספר, ללמוד נתונים בשיעור באקדמיה.

עיסאווי פריג': תפקידי כאן לנסות להשפיע ולעשות.

עיסאווי פריג': עכשיו שיושבים כאן אנשים ונמאס להם לשמוע דברים ודיבורים והבטחות.

עיסאווי פריג': אם אנחנו מלבד להעלות את הסוגיה על סדר היום יכולים לעזור להם, יכולים לדחוף להם בכיוון בוא נהייה פייר איתם.

עיסאווי פריג': אחרת בשביל מה לנו להשתתף בעוד משחק בעוד סיבוב.

עיסאווי פריג': הכל תלוי בך.

מכלוף מיקי זוהר: אז אני מתכוון לענות.

עיסאווי פריג': בואו נהייה אמיתיים ונלך עם האמת.

מכלוף מיקי זוהר: אז אני אענה לך אדוני.

מכלוף מיקי זוהר: תודה רבה על הדברים.

מכלוף מיקי זוהר: תראו, מעולם לא המריתי ולא השליתי אף אחד – אני לא שר האוצר, אולי בעתיד אני מקווה, בעזרת השם, וגם לא שר הפנים, גם זה אולי בעתיד בעזרת השם.

מכלוף מיקי זוהר: אני יושב ראש וועדה שסמכויות הוועדה הן מאוד מאוד ברורות – אני יכול לעורר דיונים ואני אעורר אותם, אני יכול לקרוא למשרדי ממשלה לקבל תשובות ואני אתעקש על התשובות.

מכלוף מיקי זוהר: אני יכול לוודא אם משרדי ממשלה מיישמים את ההתחייבויות שלהם או לא ואני אוודא את זה, גם אם צריך להסביר לציבור פעם אחר פעם שהם לא עושים את זה.

מכלוף מיקי זוהר: אני יכול להסיק מסקנות במסגרת הוועדה והן יוסקו והן יועברו לשרים הרלבנטיים, ואני יכול להפעיל את כל מרכז כובד משקלי כדי שהוועדה הזאת לא תוותר לאף אחד ולא משנה אם הוא הקואליציה, אם האופוזיציה בהתחייבויות שהוא התחייב והציבור יידע אם הוא קיים אותם או לא.

מכלוף מיקי זוהר: לקבוע פעולה כדי שהיא תתבצע – זה לא בסמכות הוועדה ואתה יודע את זה כפרלמנטר יותר וותיק ממני.

מכלוף מיקי זוהר: אז בואו ביחד נעשה את העבודה שלנו כחברי כנסת כפי שאנחנו יודעים שהיא יכולה להעשות.

עיסאווי פריג': אבל נהיה נחושים, ואתה כחלק מהקואליציה יש לך תפקיד לאיים ולעשות ולהשיג.

מכלוף מיקי זוהר: הכלי שלי, הוא כלי נוסף שאני משתמש בו כמרכז הקואליציה בוועדת הכספים ואני משתמש בכלי הזה וכולם יודעים איך.

מכלוף מיקי זוהר: והוכחתי את זה גם בעבר בהטבות המס שהיו ישובים שהיו צריכים לשבת מחוץ למפה וכשהיו ישובים שקופחו לא הסכמתי להעביר את המפה עד שהם לא טופלו, ועובדה שהשגנו גם את ההישג הזה.

מכלוף מיקי זוהר: טובה מעוז, בבקשה כמה משפטים אנחנו קצרים קצת בזמן.

<טובה מעוז: אמנם ראש העיר שלי פה.

<טובה מעוז: אני טובה מעוז, חברת מועצת עיר במעלות תרשיחא ואני רוצה לומר לך, קודם כל תודה כבוד חבר הכנסת זוהר, מיקי.

<טובה מעוז: כשאני הגעתי למעלות לפני 35 שנה, אמרו לי תבנו בתים גדולים תוכלו לגור שם, תוכלו לגדל את הילדים.

<טובה מעוז: אני חייבת לציין שראש העיר שלי כשמאז עוד היה אז לפני שהגעתי, עשה עיר לתפארת.

<טובה מעוז: הבעיה שהילדים שלנו גדלו.

<טובה מעוז: כל אחד מאיתנו - - -

מכלוף מיקי זוהר: את בקואליציה אגב?

<טובה מעוז: אני בקואליציה.

<טובה מעוז: גם אם הייתי באופוזיציה הייתי אומרת את אותו דבר, יש לנו עיר לתפארת.

יפעת שאשא ביטון: אני יכולה להעיד ואני לא משם, אבל אני קרובה.

<טובה מעוז: בנינו בתים, הילדים שלנו גדלו.

<טובה מעוז: כל אחד מאיתנו דאג שהילדים שלנו ילכו ללמוד.

<טובה מעוז: הילדים שלנו למדו כל אחד מהם בתפקידים, כל אחד מהם למד.

<טובה מעוז: והיום אין לנו תעסוקה.

<טובה מעוז: נשארנו בתים ללא ילדים.

<טובה מעוז: למה?

<טובה מעוז: מפני שבאמת פה אני רוצה לתת קומפלימנט לשר השיכון על הבנייה שנעשית באזור.

<טובה מעוז: אבל אין תעסוקה.

<טובה מעוז: אני לא מבינה, עכשיו אנחנו בונים אזור, שעוד מעט ראש העיר שלי גם יכול לומר את זה, בונים אזור להייטק, אבל להביא חברות של הייטק לאזור.

<טובה מעוז: למה אין אפשרות להביא מהמרכז?

<טובה מעוז: למה אי אפשר להביא?

<טובה מעוז: לתת את האפשרות לחזק את הצפון.

<טובה מעוז: אנחנו לא עיר של מלחמות בלבד.

<טובה מעוז: לא בזמן מלחמה זוכרים שקיימת מעלות, קיימת שלומי, קיימת קריית שמונה.

<טובה מעוז: יש לנו גם ימים טובים.

<טובה מעוז: אנחנו רוצים את הימים הטובים.

<רן בן ארצי: יש הטבות מס ביוקנעם, אז למה שיגיעו?

מכלוף מיקי זוהר: הטבות מס קיימות לא רק ביוקנעם.

יפעת שאשא ביטון: זה דווקא כן מוסדר בחוק ההסדרים הקיים אבל זה לא אומר שיש תכנית.

<טובה מעוז: הטבות מס שלנו גם הן נשחקו.

מכלוף מיקי זוהר: אנחנו מטפלים בזה.

<טובה מעוז: אני יודעת, לכן אני לא ניסיתי להעלות את זה.

<טובה מעוז: אני רק מבקשת דבר אחד : תתנו תעסוקה הולמת לילדים שלנו שנחזיר עטרה ליושנה.

<טובה מעוז: שבאמת נמלא את החזון שחשבנו עליו.

<טובה מעוז: לתת לצפון להיות עיר לא רק של מבוגרים אלא עיר שהילדים שלנו יחזרו הביתה לעבוד בה.

<טובה מעוז: תודה.

מכלוף מיקי זוהר: מסכים איתך, בהחלט.

מכלוף מיקי זוהר: חבר הכנסת איתן ברושי ולאחריו חבר הכנסת יהודה גליק.

איתן ברושי: אדוני היושב ראש, חברי הכנסת וחבריי מהצפון.

איתן ברושי: בקצרה אומר שלפי דעתי יש פה צירוף, גם תחושת קיפוח אבל בעיקר תחושה של הונאה של הממשלה את תושבי הצפון.

איתן ברושי: לפי דעתי , הצירוף הזה הוא צירוף מאוד קשה.

איתן ברושי: לא רק תחושה שהצפון לא טופל נכון בשנים האחרונות, יש כאן תחושה של אי אמירת אמת ובריחת הממשלה מההתחייבויות של עצמה.

איתן ברושי: לפי דעתי זה נזק קשה מורלי לתושבים, בוודאי שחיים במקומות הרחוקים היותר קשים, חלק גדול גם לאורך הגבול, בגבול שכידוע יכול גם המצב להשתנות.

איתן ברושי: אני חושב שצריך לומר באופן ברור שבשני דברים יושבים חברים, ראשי רשויות וגם אני הייתי כמה ימים ראש רשות.

איתן ברושי: בשני דברים ראשי רשויות הם לא יכולים לפתור את הבעיה בלי הממשלה: קודם כל התעסוקה.

איתן ברושי: תראו אינטל מעולם לא הייתה קמה ללא החלטה של רבין ז"ל ובייגה שיחייה.

איתן ברושי: זה לא פותרים במענקים של 20%.

איתן ברושי: אין תכנית תעסוקה לממשלה בטח לא לפריפריה.

איתן ברושי: זה מחייב משאבים ומדיניות אחרת.

איתן ברושי: יש פה נציגות של השר דרעי, והוא היה גם שר הכלכלה, ואני אומר לכם שראש רשות יודע שהוא צריך X דירות, X מעונות ו-X בתי ספר לפי תחזית גידול.

איתן ברושי: אין למדינה תכנית תעסוקה, לא לקליטה, לא לגידול ולא לעלייה, וודאי לא להשאיר את התושבים בצפון.

איתן ברושי: זו לא סתם תעסוקה, זו תעסוקה עם רמת הכנסה גבוהה, זו תעסוקה שעונה על המאווים האישיים של דור שלומד את הכל על פי שיקול דעתו.

איתן ברושי: ואף אחד לא ימכור לנו בתים בחינם אם אין תעסוקה.

איתן ברושי: איך אמרתי לו פעם בעמק – רכבת העמק תסע ריקה אם לא תהיה תעסוקה באזור בית שאן ובאזור שהרכבת עכשיו נוסעת, גם לא בכרמיאל.

איתן ברושי: לכן, אדוני היושב ראש זה לא סתם לדבר על פיתוח הצפון צריך להניח פה תכנית קודם כל ליצירת אלפי מקומות עבודה שעונים על הצורך של השארת הדור הצעיר ולהיות אבן שואבת לנוספים.

איתן ברושי: הדבר השני, שגם הוא לא ייפתר בלי התערבות הממשלה זה נושא הבריאות.

איתן ברושי: עכשיו פורסם דו"ח – מי חתום על הדו"ח?

איתן ברושי: פרופסור ממשרד הבריאות, זה לא יוזמה של ראש רשות.

איתן ברושי: הבריאות בצפון היא בריאות פחות טובה מאשר באזורים אחרים.

איתן ברושי: תוחלת החיים יותר נמוכה ומטפלים פחות נכון כפוף למיטות - - -

מכלוף מיקי זוהר: תבוא לישיבה ביום רביעי.

איתן ברושי: בסדר, אבל יש פה אנשים שבאו במיוחד מהצפון, הם לא באו לשמוע אותנו מדברים אלא גם עושים משהו , ולכן לפי דעתי צריך ליצור פה תכנית משותפת לרשויות, לתושבים ולחברי הכנסת שבה אנחנו אומרים – אם אין ביצוע אין תקציב.

איתן ברושי: החוכמה היא לא לתקוע את הגליל, החוכמה היא לתקוע את הממשלה על תקציב בכל האזורים האחרים.

מכלוף מיקי זוהר: זה החוכמה של האופוזיציה לא בהכרח של הקואליציה

איתן ברושי: אנחנו לא אופוזיציה למדינה, והקואליציה היא לא סוס עיוור.

איתן ברושי: הקואליציה צריכה לעשות את הדברים הנכונים, אנחנו לא צריכים להפריע, בוודאי שזה נכון.

איתן ברושי: אבל לגבי הצפון, אני אומר לך מיקי אפשר למכור כל מיני ססמאות, היום תהיה ישיבה.

איתן ברושי: זה לא שיטות מתקדמות לעשות וועדות ואני רוצה לומר שההונאה והאכזבה של הצפון יהיה לזה מחיר יקר, ולכן אני מציע שמכאן תצא בשורה שאומרת שאין תקציב בלי הצפון.

מכלוף מיקי זוהר: תודה, ובאמת תודה גם שבאת היום לוועדה.

מכלוף מיקי זוהר: חבר הכנסת גליק, בבקשה.

<קריאה: יצא.

מכלוף מיקי זוהר: יצא.

מכלוף מיקי זוהר: חבר הכנסת נגוסה, אחרי זה חבר הכנסת בהלול.

זוהיר בהלול: אני הגעתי לפניו.

מכלוף מיקי זוהר: אבל לא נרשמת, לא רשמנו.

אברהם נגוסה: אני לא מתנגד, שידבר.

מכלוף מיקי זוהר: אתה מאפשר?

מכלוף מיקי זוהר: בהלול, פעם הבאה להרשם.

זוהיר בהלול: אתם יודעים מי זה דובי שוויצר?

זוהיר בהלול: היה פעם מאמן מיתולוגי בישראל שמו דובי שוויצר, שטבע את האמרה הידועה : כולם עובדים על כולם.

זוהיר בהלול: אתם מגיעים וחברי הכנסת מתגייסית כדי להונות אתכם, כדי לעבוד עליכם, כדי לומר לכם שכולם לצידכם.

זוהיר בהלול: עובדה היא שבתקציב הדו שנתי הזה הגליל היה מחוץ לתכניות ופתאום כולם נעמדים על שתי הרגליים האיתניות שלהם וכולם מבטיחים לכם נאמנה שכולם אתכם אז מה הבעיה?

זוהיר בהלול: כמו שאמר ידידי עיסאווי פריג', ואינני יכול לחקות את הלהט ואת התשוקה שלו באמת מדובר כאן בהונאת הציבור בצפון.

זוהיר בהלול: אני לא רוצה להתחרות בנתונים כי אתם הכברתם בנתונים מאוד מעלפים אבל רק שני נתונים:

זוהיר בהלול: תמותה כפולה של תינוקות בגליל ותוחלת חיים פחות 4-5 שנים מהמרכז.

זוהיר בהלול: למה לעזאזל?

זוהיר בהלול: מה זו גזירת שמיים?

זוהיר בהלול: נועדנו למות מוקדם יותר?

זוהיר בהלול: נועדנו כדי להביא תינוקות שהתכנות החיים שלהם היא חצי מהתכנות החיים במרכז?

זוהיר בהלול: וצריך לומר, מיקי, שמזמן המרצע יצא מן השק והשד כבר הבליח מן הבקבוק.

זוהיר בהלול: כל עוד שני נתונים כאלה שעכשיו אומר יתקיימו הגליל לעולם לא יקבל את הנתח שלו: א.

זוהיר בהלול: השקעת כסף רב על ההתנחלויות כאשר השתיקה של הציבור הישראלי רועמת ואתם מקבלים בהכנעה בניית התנחלויות על חשבון ציבור שורשי אמיתי שלא נמצא על אדמתו של אחר.

מכלוף מיקי זוהר: אנחנו עכשיו עוברים לנושא של הפלשתינאים.

<קריאה: מה זה קשור?

<קריאה: הלב זה הגליל כרגע.

אורן אסף חזן: אם היית מקשיב למה שיוצא לך מהפה היית מבין שגם אתה מדבר שטויות.

אורן אסף חזן: אין קשר, אזרחים צריכים להיות שווים גם ביהודה ושומרון וגם - - -

<קריאה: אורן , זכות דיבור, מה קרה?

<קריאה: מה זה?

<קריאה: תרגע נשמה.

זוהיר בהלול: אורן, תן לי.

זוהיר בהלול: קיבלתם שיעור אונליין, איך כאשר דורכים על היבלת כמה זה כואב.

זוהיר בהלול: הנה הכאב יוצא, בוקע, מכוון שזה כאב אמיתי.

זוהיר בהלול: כסף רב הולך לשווא- - -

מכלוף מיקי זוהר: הוא לא יהיה לשווא.

זוהיר בהלול: בסופו של דבר תקום מדינה פלשתינית.

מכלוף מיקי זוהר: אני חולק על דבריך, לא תקום מדינה פלשתינית וארץ ישראל תשאר שלמה.

מכלוף מיקי זוהר: אני חולק על דבריך, ארץ ישראל תשאר שלמה ולא תקום מדינה פלשתינית ואנחנו נטפל בצפון גם ביהודה ושומרון וגם בצפון.

זוהיר בהלול: יש כאלה שמבטיחים לכם- - -

מכלוף מיקי זוהר: אתה גורר את זה למקום פוליטי וזה לא מכבד את הדיון.

<דולי עירון: אנחנו בכנסת סליחה, אנחנו בכנסת.

<דולי עירון: איפה תהיה פוליטיקה.

מכלוף מיקי זוהר: אם אנחנו רוצים לעורר היום דיון - - -

אורן אסף חזן: מיקי להיפך, אדוני היושב ראש, להיפך! אדוני היושב ראש תן לה להגיד את הדברים שיראו שהם לא באמת מתעסקים בצפון ובגליל.

אורן אסף חזן: להיפך מיקי תן לה לדבר שיראו שלא באמת אכפת לה מהגליל.

אורן אסף חזן: שיראו שהוא לא מיישם את המנדט שהוא קיבל מהציבור.

אורן אסף חזן: אני הראשון שאפרגן לך זוהיר, תיכף אתה תשמע גם.

מכלוף מיקי זוהר: זוהיר תשלים את דבריך.

עיסאווי פריג': תגיד לי מאיפה אתה תביא מקורות.

מכלוף מיקי זוהר: יש הרבה מקורות, סמוך עליי.

מכלוף מיקי זוהר: אני מכיר את המקורות יותר טוב מכולם.

זוהיר בהלול: איך כשהדברים כואבים גם אי אפשר אתם מבינים.

זוהיר בהלול: אני לא רוצה לומר מי, היה חבר כנסת כאן שדיבר איתכם גבוהה גבוהה, הבטחות אילוזיות של תמיכה בפרויקט של הגליל, העצמת הגליל.

זוהיר בהלול: כל עוד לא מייהדים את הגליל, לעולם הגליל לא יקבל את הנתח האמיתי שלו, מכוון שכל עוד ישנם 50% ערבים, יתנכרו לזכויותיו של האיש היהודי שמשתכן בצפון.

זוהיר בהלול: הוא יסבול בשל העובדה שהגליל עדיין לא יוהד כפי שראות עיניו של אותו דובר כאילו שכל חזונו לא התממש הגליל ימשיך להיות מקופח.

זוהיר בהלול: נקודה שלישית ואחרונה, דיברתם על זה אבל אני אגדיר את זה בשפתי.

זוהיר בהלול: הגליל הפך לבית האבות של מדינת ישראל.

זוהיר בהלול: לא שאבות זה מילת גנאי חלילה כי אני עכשיו מגיע כמעט לגיל הזה.

זוהיר בהלול: אנחנו מלח הארץ, המבוגרים הם מלח הארץ, הם השורשים של הארץ, הם המקורות, הם הילידים, הם החזות האמיתית והערכית של הגליל.

זוהיר בהלול: אבל אי אפשר בלי צעירים, אי אפשר בלי צעירים, שהפכו את הגליל למחוז המזדקן ביותר בישראל ואנחנו בהכרעה מקבלים חלוקה לא צודקת, מדברים על צדק חלוקתי, נו באמת - - -

<דולי עירון: מי זה אנחנו ?

<דולי עירון: אנחנו הגליליים, או אנחנו הערבים?

זוהיר בהלול: הגליליים, הגליליים.

זוהיר בהלול: אני הנדרש ביותר לסוגיית החיים המשותפים ואת יודעת זאת.

זוהיר בהלול: אני רוצה שחבריי היהודים שכם אל שכם יאבקו למען עתיד משותף של כולנו.

זוהיר בהלול: כי עתיד טוב שלך הוא עתיד טוב שלי.

מכלוף מיקי זוהר: אני מסכים איתך.

מכלוף מיקי זוהר: זוהיר, זוהיר, אתה יודע מה, אמרת דברים נכונים, כתף אל כתף בוא נלחם למען החברה הערבית ושילובה בצפון ובדרום, אבל בוא נפסיק להלחם בשביל הפלשתינים, הגיע הזמן.

<קריאה: להלחם בשביל השלום.

מכלוף מיקי זוהר: הפלשתינים לא מעניינים אותנו.

מכלוף מיקי זוהר: מעניינים אותנו אזרחי ישראל.

מכלוף מיקי זוהר: זה המסר שרציתי רק להעביר לכם.

מכלוף מיקי זוהר: בואו נמשיך.

מכלוף מיקי זוהר: טוב, בואו נמשיך חברים.

מכלוף מיקי זוהר: חבר הכנסת נגוסה.

מכלוף מיקי זוהר: לאחריו אני לא יודע אם כולם יוכלו להיות דוברים.

מכלוף מיקי זוהר: חברים אני מבקש לעשות את זה בקצרה כי הזמן מתקצר, לקראת השעה שתיים ואני כן רוצה שמשרדי הממשלה יאמרו את הדברים למצלמות והמצלמות נסגרות בשתיים.

אברהם נגוסה: מגיע לך חבר הכנסת מיקי, ברכות על היוזמה.

אברהם נגוסה: זה נושא מאוד חשוב גם לנציגי הצפון.

אברהם נגוסה: אני חושב שהנושא הזה זה לא עניין פוליטי או מפלגתי.

אברהם נגוסה: חברי הכנסת מהאופוזיציה ניסיתם להכניס פוליטיקה.

אברהם נגוסה: אז אני אומר זה לא עניין פוליטי, זה לא עניין מפלגתי המצב של הצפון היה ונשאר גם בממשלות אחרות.

אברהם נגוסה: גם בממשלות שהמפלגה שלך גם.

אברהם נגוסה: .

אברהם נגוסה: זה לא עכשיו, זה של הממשלות לדורותיהן.

<קריאה: אתה צודק, הליכוד כבר 40 שנה.

מכלוף מיקי זוהר: אתה יודע מה זה עוולות מפא"י, עוולות מפא"י זה לא דבר קטן.

מכלוף מיקי זוהר: עוולות מפא"י זה משהו שצריך 200 שנה כדי לתקן.

אברהם נגוסה: הנושא הוא לא יהודי וערבי.

אברהם נגוסה: כל תושב באזור הצפון אם זה ערבי, אם זה יהודי כאשר הנושא מתפתח, כשעניין הדיור, חקלאות, הבריאות כל המערכות מתפתחות שם מגיע לכל התושבים.

אברהם נגוסה: ולכן חשיבות הרבה שכולנו גם הקואלציה, גם האופוזיציה, נשלב ידיים ונעבוד לטובת הצפון.

אברהם נגוסה: זה מה שיכול לעזור ולא ננסה לנצל את העניין הזה לעניין פוליטי.

אברהם נגוסה: תודה וישר כוח.

מכלוף מיקי זוהר: מצטרף לדבריך חבר הכנסת נגוסה, מצטרף לכל מילה.

מכלוף מיקי זוהר: עכשיו אנחנו נשמע משרדי ממשלה.

<דולי עירון: אדוני היושב ראש, שהגעת לצפת אני שמעתי אותך בקשב רב, ואני מבקשת שתקשיב לי לפני שאני צריכה לחזור לגליל.

מכלוף מיקי זוהר: אנחנו נקשיב לך.

<דולי עירון: מתי?

<דולי עירון: אני שמעתי את חברי הכנסת יש לי מסר להעביר לכם ואני חושבת שהוא חשוב.

מכלוף מיקי זוהר: את רוצה עכשיו דקה?

<דולי עירון: אני בטוחה שאלה יהיו דברי טעם אדוני היושב ראש.

<דולי עירון: חברת הכנסת היקרה שאשא מהצפון מקריית שמונה, ראשי ערים, בוחבוט וראש העיר שיושב מאחוריי.

<דולי עירון: אני רוצה להגיד לכם משהו.

<דולי עירון: לפני 15 שנה עזבתי את מדינת תל אביב לטובת הגליל ובנינו בית בכורזים.

<דולי עירון: 80% מחברי הכנסת שואלים אותי איפה ההתנחלות הזאת.

<דולי עירון: אז א' אני כמומחית לחקר תולדות ארץ ישראל ואני גם סטודנטית הרבה שנים של תל חי, אני מזמינה אתכם לטיול גלילי יפהפה, כדי שתכירו איפה דיר אל אסד יושב, ואיפה חורפש יושבת ואיפה כורזים יושבת.

עליזה לביא: פגשתי אותך בתל חי, אז את יודעת שאנחנו מכירים את הארץ.

<דולי עירון: אני רוצה ברחל בתי הקטנה אדוני היושב ראש לדבר, ואני רוצה שתקשיב לי בקשב רב כי זה חשוב.

<דולי עירון: הגענו לגליל וחוץ מ-15 עצים שאני במו ידיי נטעתי שום דבר לא צמח שם.

<דולי עירון: אני לא תוקפת, אני באה במקום של עוצמה, אני לא גרה בפריפריה, הגיע זמן גליל לא גר בפריפריה.

<דולי עירון: אנחנו גרים בגליל, במקום הכי קסום שעליו נאמר בן שמגדל שקמים גליל עליון הוא ובן שאינו מגדל שקמים גליל תחתון הוא.

<דולי עירון: וחבל לי שחברי הכנסת שכל כך מבינים בתלמוד, בגמרא וכל מה שכתוב, הם לא פה.

<דולי עירון: הגיע זמן גליל מונה כיום, כדאי שתקשיבו, 70 אלף אזרחים, כולל בנגב, אנחנו חברנו אליהם והם חברו אלינו.

<דולי עירון: והגיע זמן גליל החליט לשים את הגליל במרכז ואנחנו נחבור לקבוצות האחרות שפועלות בגליל, לראשי המועצות ולראשי הערים.

<דולי עירון: ואני לא באה ממקום של בכיינות.

<דולי עירון: יושבת פה ד"ר איילת שביט אחת המומחיות ממכללת תל חי.

<דולי עירון: אנחנו רוצים אוניברסיטה.

<דולי עירון: אני בהשכלה שלי משפטנית אני לא רוצה ללמוד במכללה אני רוצה ללמוד באוניברסיטה שתשב בגליל.

<דולי עירון: אני רוצה חקלאות, מה אתם מתהדרים בכל החקלאות הזאת?

<דולי עירון: החקלאות הזאת היא של חקלאים ששומרים על הגבולות, ששומרים על האדמות.

<דולי עירון: אדוני היושב ראש אני הקשבתי לך בצפת כשהיית בקור המקפיא אצל שוקי אוחנה בבית ותקשיב לי עוד דקה כי אני מדברת מדם לבי.

<דולי עירון: יושבים פה החבר'ה שהם חוד החנית של הגליל, שהם העלו היום מאות ועשרות אוטובוסים לגליל ועזבו מקומות עבודה ומגיל 60 צפונה הגענו לכאן להגיד לך שהכאב הוא עז ואנחנו לא ניתן לכם להעביר את התקציב.

<דולי עירון: ואם אתם, ואני קוראת לחברת הכנסת היקרה והפעילה, חברת הכנסת שאשא ביטון, שאת גלילית ואת מקריית שמונה, אם יש לך דם בעיניים, ויש לך דם, תצביעי נגד התקציב ואת תקני את עולמך.

<דולי עירון: כי התקציב הזה הוא תקציב רע לכולם, הוא רע לערבים, הוא רע לדרוזים והוא רע לכולנו.

<דולי עירון: ואתם שכחתם אותנו!

<דולי עירון: אנחנו לא יכולים להמשיך להיות החצר האחורית של מדינת ישראל.

יפעת שאשא ביטון: דולי, תכנית גליל מתקדמת, אני בטוחה שאף אחד בחדר הזה לא ירצה שנצביע נגדה.

<דולי עירון: הגיע הזמן, הזמן הזה הגיע.

<דולי עירון: ואני אומרת לך אדוני היושב ראש, אנחנו חוצי מפלגות.

<דולי עירון: אנחנו ערבים ויהודים, ומה שתרצה, אפילו צ'רקסים ובודהיסטים.

<דולי עירון: ותדע לך אדוני היושב ראש שהמהפכה תתחיל בצפון, ויפה שעה אחת קודם.

מכלוף מיקי זוהר: דולי, אני חייב לפרגן לך, קודם כל את מתבזבזת.

מכלוף מיקי זוהר: את נשמעת מאוד מאוד לוחמנית ועניינית זה אחד.

מכלוף מיקי זוהר: שתיים היה קור מקפיא אצל שוקי אבל היה חם בלב וזה היה חשוב לא פחות מהקור המקפיא.

מכלוף מיקי זוהר: והדבר השלישי חבר הכנסת חיליק בר בבקשה.

<קריאה: אדוני היושב ראש, אפשר דקה אחת כדי להגיב לחבר הכנסת זוהיר בהלול?

מכלוף מיקי זוהר: לא, בני זה מפריע לדיון, סליחה.

מכלוף מיקי זוהר: חבר הכנסת חיליק בר בבקשה.

<דולי עירון: ואני קוראת לך אראל מרגלית, שתצרף גם את הגיע זמן גליל אליך ואל תפלג אותנו בגליל - --

יחיאל חיליק בר: קודם כל נעים מאוד, אני חבר הכנסת חיליק בר ולא חבר הכנסת אראל מרגלית.

יחיאל חיליק בר: תודה.

<דולי עירון: נעים מאוד, סליחה, חיליק בר, התכוונתי אליך אני קצת לא רואה מרחוק.

יחיאל חיליק בר: קודם כל, אני באמת מפרגן לך, הלב שלך במקום הנכון.

יחיאל חיליק בר: הוועדה הזאת חשובה, אני מקווה שגם תוכיח שיש לה שיניים וזה לך באופן אישי.

יחיאל חיליק בר: אגב, אומרים פה ששום דבר לא מתפתח בגליל אני רוצה להגיד פה שזוהי טעות גדולה.

יחיאל חיליק בר: אני רוצה להגיד לכם שמתפתחת באופן מדהים תנועה, או תנועות או גידול במספר תנועות מחאה בצפון : הגיע זמן גליל, שינוי כיוון, לב בגליל, לא סופרים את הצפונים, למה אומרים שלא מתפתח שום דבר, נגמר הגליל.

יחיאל חיליק בר: אז קודם כל יש פיתוח, יש האצה בתנועות המחאה שמתפתחות בגליל.

מכלוף מיקי זוהר: קמה וועדה בכנסת שמטפלת בגליל.

יחיאל חיליק בר: קמה וועדה בכנסת, יפה.

יחיאל חיליק בר: אמרה חברתי מקודם שהגיע הזמן לשים את הגליל במרכז.

יחיאל חיליק בר: אני רוצה להפוך את זה ולהגיד לך שלדעתי, ולזה מיקי גם יסכים, צריך לשים את המרכז בגליל.

יחיאל חיליק בר: כי היום מה שמקבל המרכז לא מקבל הגליל.

יחיאל חיליק בר: ולכן, אם יחליטו לשים את המרכז בגליל ולא בססמאות אלא באמת מיקי, ואני יודע שהלב שלך שם, אז אני חושב שזאת בדיוק תהיה הדרך שאנחנו צריכים ללכת אליה.

יחיאל חיליק בר: אבל מיקי, אני שואל אותך כמי שהוא לא איש דיבורים.

יחיאל חיליק בר: אם תושבי מדינת ישראל, תושבי הגליל, תושבי הנגב, לא יודעים להסתמך, לסמוך, להאמין להחלטת ממשלה, לרפורמות שממשלה קובעת, מה תעשה עכשיו עם אתה בוועדה שלך תחליט משהו ומחר יבוא מישהו ויהפוך את זה.

יחיאל חיליק בר: ולכן, הדבר הבסיסי, ואני רוצה להאמין ליפעת, ששר האוצר עושה מאמצים ושמיניות כדי לשנות את זה, זה קודם כל ליישם את התכנית, את אותם 18 מיליארד שקלים להעביר לגליל ודחוף.

יחיאל חיליק בר: ההצהרות שלנו על פיתוח הפריפריה, ייעוד הגליל, לא משנה, כל מה שמעצבן את זוהיר הכל מילים.

יחיאל חיליק בר: בפועל, ברווחה, ברפואה, בחינוך, באקדמיה, כמו שאמרת אוניברסיטה, "נאדה".

יחיאל חיליק בר: וזה בסדר שיש כמה קוסמים כמו בוחבוט שהממשלה מסתמכת עליהם ומתגאה על פנינות שיש בגליל כמו מעלות.

יחיאל חיליק בר: אבל לא כולם הם מעלות ולא כולם הם בוחבוט, ולכן , צריכה להיות תכנית ממשלתית שמשווה את התנאים של הפריפריה והגליל והנגב – ואני מוסיף פה גם את הנגב.

יחיאל חיליק בר: מילה אחרונה מיקי, הפיתוח של הגליל וגם הנגב בעניין הזה, אבל של הצפון, הוא לא איזה אינטרס או איזשהי טובה או פריבליגיה לגליל.

יחיאל חיליק בר: אם אנחנו לא מבינים שזה אינטרס לאומי ראשון במעלה שבמדינה של 500 ק"מ מלמטה למעלה, 500 ק"מ, ילד שיוולד בצפת או בקריית שמונה יקבל את אותו חינוך, רווחה, בריאות של ילד שנולד בגבעתיים או בתל אביב.

מכלוף מיקי זוהר: זה נקרא תקצוב דיפרנציאלי.

יחיאל חיליק בר: אנחנו לא סין ואנחנו לא קנדה - - -

מכלוף מיקי זוהר: אנחנו בעד, אנחנו העברנו חוק בכנסת של תקצוב דיפרנציאלי בחתימת 63 חברי כנסת.

יחיאל חיליק בר: הלוואי.

יחיאל חיליק בר: אני נותן פה הצהרה למצלמות שאם אתה תוביל את זה ותעשה שינוי אני אעמוד ואמחא לך כפיים.

אורן אסף חזן: אל תמחא כפיים, תצביע בעד.

אורן אסף חזן: אל תדבר בססמאות ואל תמחא כפיים, תצביע בעד.

אורן אסף חזן: כשאתה אומר דברי טעם אני מאזין ולומד, כשאתה מדבר שטויות אני מעמיד אותך במקום.

אורן אסף חזן: לא מחפשים כפיים, מחפשים שתצביע בעד.

מכלוף מיקי זוהר: חיליק לא מדבר שטויות.

יחיאל חיליק בר: מילה אחת לסיכום, מיקי.

יחיאל חיליק בר: אנחנו פה מקודם, עירב קצת זוהיר את הנושא המדיני שאני בוודאי לא אכנס אליו.

יחיאל חיליק בר: אבל אנחנו אוהבים בנושא המדיני לדבר על שתי מדינות, יהיו שתי מדינות ?

יחיאל חיליק בר: אתה התווכחת לא לא יהיו שתי מדינות.

יחיאל חיליק בר: אבל מיקי ידידי, יש כבר שתי מדינות בתוך ישראל – מדינת תל אביב, חדרה, גדרה ומדינת הצפון - - -

אורן אסף חזן: הוא אומר דברי טעם.

יחיאל חיליק בר: אני בעד מדינה אחת, לא דווקא בנושא הפלשתיני אלא בעד מדינה אחת בתוך מדינת ישראל.

יחיאל חיליק בר: ואם אתה והממשלה - - -

מכלוף מיקי זוהר: לא, על חלק גדול מדבריך אני מסכים ועל חלקם לא.

יחיאל חיליק בר: אנחנו גם נצביע בעד.

יחיאל חיליק בר: אבל די להצהרות די לדיבורים אנחנו מצפים למעשים.

מכלוף מיקי זוהר: טוב חיליק, הדברים שלך חלק נכוחים חלקם לא.

מכלוף מיקי זוהר: אני חושב שצריך גם לראות את הכבישים והרכבות היום שיש לצפון ולדרום.

מכלוף מיקי זוהר: זה משהו שאנחנו עשינו.

<קריאה: אבל תפסיקו כבר לנופף בכבישים וברכבות, ילד רעב - - -

מכלוף מיקי זוהר: לא להסחף, המצב בצפון טעון שיפור, המצב בדרום טעון שיפור אבל אין כל כך הרבה רעבים שם.

מכלוף מיקי זוהר: ואם אתם רוצים להציג מצג שהצפון קורס לכיוון סוריה.

מכלוף מיקי זוהר: יש מה לשפר ויש הרבה עבודה בצפון.

מכלוף מיקי זוהר: אבל לא להסחף.

מכלוף מיקי זוהר: נילי ברוש יועצת השר, של השר דרעי, בבקשה.

<נילי ברוש: מה אפשר להגיד?

מכלוף מיקי זוהר: שמעת את הדברים, מה את רוצה לומר.

<נילי ברוש: שר הפנים והשר לפריפריה קידם את התכנית כשהוא היה שר הכלכלה.

<נילי ברוש: משסיים להיות שר הכלכלה ועבר להיות השר לפריפריה, נגב וגליל הוא ביקש את התכנית של הצפון אליו ומאז אנחנו בעצם בדיונים על נושא התקציב כדי לוודא שהדבר הזה ייצא לפועל.

מכלוף מיקי זוהר: האם אפשר להסיק מדברייך שהבעיה כרגע היא כסף ולא יישום התכנית?

<נילי ברוש: הדברים הם מאוד מאוד ברורים ואין פה סודות - - -

<דולי עירון: מה ברורים?

<דולי עירון: חוץ מכבישים לקברי צדיקים מה הוא עשה ??

מכלוף מיקי זוהר: דולי, אני לא רוצה לקרוא אותך לסדר.

<דולי עירון: מה עשה?

<דולי עירון: כתוב בשלטים שהשר דרעי מתנתק מהגליל, ממתי הוא היה מחובר לגליל - - -

מכלוף מיקי זוהר: דולי, זה לא מקובל עליי, זה מפריע לדיון.

מכלוף מיקי זוהר: אני רוצה לקיים את הדיון בצורה מכובדת.

מכלוף מיקי זוהר: חברים אני מבקש שקט.

מכלוף מיקי זוהר: פעם הבאה שאבקש שקט אני אאלץ להוציא אנשים מהאולם.

<נילי ברוש: אני לא יכולה לדבר בשם כל משרדי הממשלה, אבל ככל שזה נוגע אלינו אנחנו נעשה כל מה שאפשר, עד התקציב.

<נילי ברוש: עד שהתקציב יעבור על מנת שזה יקרה שהתקציב לטובת תכנית הצפון יועבר.

מכלוף מיקי זוהר: אני רוצה לשמוע את חברת הכנסת שאשא ביטון , בדיוק בהמשך ומיד אחרי זה חבר הכנסת אורן חזן.

יפעת שאשא ביטון: אנסה לעשות את זה בקצרה.

יפעת שאשא ביטון: כבוד היושב ראש, תודה רבה על הדברים.

יפעת שאשא ביטון: ראשית, אני רוצה לומר רק כדי לעשות קצת סדר במה שקורה היום אבל אני אתחיל דווקא מהסוף.

יפעת שאשא ביטון: תכנית לגליל חייבת להיות.

יפעת שאשא ביטון: חייבת להיות.

יפעת שאשא ביטון: מבחינתי תכנית לגליל זה יעד אסטרטגי, זה אינטרס לאומי, אמרתי את זה לפני שהגעתי לכנסת ואני אומרת את זה גם עכשיו.

יפעת שאשא ביטון: מאז ליל התקציב שבו התקבלה החלטה שיש לגבש תכנית בשיתוף המשרדים השונים כשכחלון בסופו של ערב אמר שהוא מוכן לקחת ולהתגייס לזה, אנחנו קיימנו מספר דיונים ומספר מפגשים באוצר יחד עם ראשי הרשויות והתחלנו להניע את הנושא.

יפעת שאשא ביטון: גייסנו את משרד הביטחון כדי שיהיה שותף כי אנחנו חושבים שצריך לבנות תכנית משמעותית אמיתית לטווח ארוך שנוגעת בכל הגורמים שהעלו כאן.

יפעת שאשא ביטון: עלה כאן נושא הבריאות, אם אנחנו נפתח את תקציב המדינה ונלמד אותו נראה שיש תוספות תקציביות לגליל בנושא הבריאות ויש תקציב דיפרנציאלי בחלק מהמקרים כי אנחנו במקרה משתלבים במה שקיים בלי החוק החדש, ועוד הרבה דברים ותשתיות וכו'.

יפעת שאשא ביטון: אבל כל זה ביחד לא מתכנסת לכדי תכנית אמיתית שיש לה עוגן לטווח הארוך ותוכל להביא למינוף אמיתי בגליל.

יפעת שאשא ביטון: ולכן, אנחנו מתכנסים, אנחנו כבר בסדרת דיונים, היום יש דיון נוסף יחד עם השר דרעי בשעה שש בערב נקבע.

יפעת שאשא ביטון: כבר בשבוע שעבר יחד עם השר דרעי, עם השר ליברמן, השר כחלון יהיה, כמובן, נציגים של המשרד, ראשי רשויות ששותפים לאורך כל הדרך בתהליך הזה כי אנחנו מתייחסים גם לתכנית של ראשי הרשויות, גם אני נוכחת בצוות ואנחנו עושים את הכל כדי שבסופו של דבר אנחנו נגיע ליעד ונציג תכנית ראויה לגליל.

יפעת שאשא ביטון: אני רוצה רגע שתעשו הבחנה, יש תכנית צפון.

יפעת שאשא ביטון: ואני מציעה לכל מי שצועק תכנית צפון, תכנית צפון גם לפני כמה חודשים שיפתח את תכנית הצפון וילמד אותה.

יפעת שאשא ביטון: אני באתי וביקשתי שמעבר לתכנית הצפון שהיא חשובה וצריך לחזק את האזורים שקיימים בה, צריך לשים פוקוס גם על אזור הגליל – הגליל המזרחי והגליל המערבי, להתרחק עוד קצת צפונה במדינה ומאז התחלנו לנהל שיח על תכנית גליל.

יפעת שאשא ביטון: אז לכן אני אומרת לפני שאנחנו קופצים וצועקים בואו נלחץ שם, בואו נלמד את הדברים ונבין שאנחנו צריכים לעשות משהו הרבה יותר משמעותי ממה שהוצע.

יפעת שאשא ביטון: מה שכן עומד על הפרק מיקי, זה התכנית שראשי הרשויות בנו והם יודעים היטב על מה הם מדברים, וגייסו גם גופים שיסייעו להם בזה ואנחנו בהחלט מתייחסים גם לזה.

יפעת שאשא ביטון: אנחנו בסופו של דבר רוצים להגיע לנוסחה שמקובלת על כל השותפים שיושבים סביב השולחן ולהשלים את זה עוד אפילו לפני הדדליין שנתנה החלטת הממשלה לפי דצמבר.

מכלוף מיקי זוהר: תודה רבה, אורן היא רק מברכת ואתה.

מכלוף מיקי זוהר: כי היא הולכת לישיבת סיעה.

מכלוף מיקי זוהר: אתה אתה עכשיו, רק היא מברכת בקצרה והיא הולכת לישיבת סיעה.

עליזה לביא: נמצאים פה הסטודנטים של תל חי, וגם אותך פגשתי בתל חי.

עליזה לביא: אבל החבר'ה לא רק שאין להם תחבורה ציבורית להגיע למכללה כשהם גרים בקיבוצים או בקריית שמונה.

עליזה לביא: גם כשהם רוצים ובאים מהמרכז, ורובם בא מהמרכז לבוא ללמד לבקש להשתקע, אין עבודה, אין תעסוקה.

עליזה לביא: ואנחנו פה, אנחנו מכירים את הגליל, את יודעת שאנחנו מסיירים , אנחנו אתכם תאמיני לי.

עליזה לביא: יש פה יושב ראש וועדה שלחץ לקבל את הוועדה הזאת.

עליזה לביא: קיבלתם את מנהלת הוועדה הכי טובה בכנסת – היא נהדרת היא אלופה עבדתי איתה.

עליזה לביא: ואני מבטיחה לכם יש פה שני אנשים - - -

אורן אסף חזן: יאללה, עניין עניין.

מכלוף מיקי זוהר: תן לקבל מחמאה, מה קרה?

עליזה לביא: היה לי מאוד חשוב לבוא ולברך.

עליזה לביא: זה הישיבה הראשונה גם של יושב ראש הוועדה וגם של מנהלת הוועדה ובאמת התברכנו כולנו בוועדה הזאת.

<דולי עירון: אז תצביעו נגד התקציב.

עליזה לביא: שניה רגע, שניה עם ססמאות.

עליזה לביא: אני בורחת לישיבת סיעה אני מתנצלת.

עליזה לביא: אבל אני רוצה רק דבר אחד לומר – תעסוקה היא המפתח.

עליזה לביא: אנחנו יודעים לעשות את זה וידענו לעשות את זה.

עליזה לביא: ברגע שהקו נמתח ביוקנעם, תראו מה קורה ביוקנעם והגליל נשאר ריק ולא מתמלא ויש את הפתרונות, והפתרונות הם כלכליים והתכנית קיימת ועומדת.

עליזה לביא: צריך רק רצון.

עליזה לביא: תודה רבה.

מכלוף מיקי זוהר: תודה רבה.

מכלוף מיקי זוהר: חבר הכנסת אורן חזן בבקשה.

אורן אסף חזן: אני אקצר.

אורן אסף חזן: קודם כל העוולות מתחילות פה בוועדה.

אורן אסף חזן: לשים ככה מפירות ארצנו - - -

מכלוף מיקי זוהר: ירקות.

אורן אסף חזן: ירקות סליחה, אתה רואה זה עד כדי כך בלבל אותי, מול העיניים ולא לתת לנו לטעום זה באמת עונש.

אורן אסף חזן: קרה משהו שבעיני הוא תקלה בממשלות ישראל לדורותיהם.

אורן אסף חזן: תמיד דיברו על פיתוח הנגב והגליל כמקשה אחת רק מה שפיתחו את הנגב ושכחו את הגליל.

אורן אסף חזן: העבירו את עיר הבה"דים, הפכו את באר שבע למעצמת סייבר, מגדלים בדימונה, מחזקים את ירוחם, מפריחים את השממה סביב האגם.

אורן אסף חזן: ובגליל, לאט לאט הכל נובל, לא הירוק שמחזיק את עצמו ממי הגשמים ומזג האוויר הנהדר, אלא אנשים שמחפשים בוקר-בוקר, יום-יום, שעה-שעה איך להמשיך לכלכל את חייהם.

אורן אסף חזן: אני מסתכל על הצעירים, לפני מספר שנים דובר על להפוך את אורט בראודה בכרמיאל לאוניברסיטה, דובר ולא הייתה פרקטיקה.

אורן אסף חזן: דובר על להגדיל עוד את הטבות המס, דובר ולא הייתה פרקטיקה.

אורן אסף חזן: אני רוצה לקצר ולסכם, אנחנו לא צריכים שכל חברי הכנסת בקואליציה יסכימו איתנו.

אורן אסף חזן: ואני בניגוד למה שנאמר כאן מקודם, כשאני מחליט להצביע נגד משהו ובעד האזרחים אני לא מספר סיפורים של בריאות אני אומר מה אני עושה.

אורן אסף חזן: וגם במקרה הזה בדיוק כמו שבתקציב הקודם אמרתי שלא ניתן יהיה להעביר תקציב בלי התייחסות לשכר החיילים.

אורן אסף חזן: אני אומר כאן ומצטרף גם לדברים של יגאל גואטה שהיה כאן וגם לחברי כנסת אחרים שאמרו – לא ניתן יהיה להעביר תקציב מדינה, בטח ובטח אם הוא דו שנתי ואנחנו נמצא את עצמנו מתעסקים ומתייחסים לגליל רק בעוד 3 שנים מהיום לא ניתן יהיה להעביר תקציב כזה בלי התייחסות נקודתית ופרקטית שמביאה פתרונות של ממש לתושבי הגליל.

אורן אסף חזן: מיקי, חבר כנסת, חבר טוב, יושב ראש הוועדה, אני יודע שאתה ביקשת להקים את הוועדה הזאת כדי לפתור את הבעיה של חוסר צדק חלוקתי.

אורן אסף חזן: אני יודע שאתה לא ביקשת את הוועדה הזאת לא בשביל כסא ולא בשביל דקות מסך.

אורן אסף חזן: אבל לא מספיק שנכנס פה ישיבות, לא מספיק שניתן פה במה לראשי ערים, לא מספיק שניתן פה לאזרחים לזרוק נייר טואלט בוועדות כאלה ואחרות.

אורן אסף חזן: כדי שאנחנו נביא בשורה טובה לאנשים אנחנו צריכים לעזוב לחלוטין את הססמאות ולעבוד קשה.

אורן אסף חזן: אני קורא לך חברתי חברת הכנסת יפעת שאשא ביטון, שאנחנו עושים דברים נהדרים ביחד בשנה שחלפה.

אורן אסף חזן: בשנה וחצי של פעילות בכנסת.

אורן אסף חזן: גם במקרה הזה, אלה השכנים שלך, אלה האחרים והאחיות שלך.

אורן אסף חזן: זה לא הכל פוליטיקה, זה לא הכל כיסולוגיה, אני קורא לך להצטרף גם אליי - - -

יפעת שאשא ביטון: אורן, אתה קצת מתבלבל, אני הייתי תושבת קריית שמונה ועייפתי מהפוליטיקה שעושים על האזרחים, דברו פרקטיקה.

יפעת שאשא ביטון: פרקטית, יש מהלך שמתרחש.

אורן אסף חזן: זה הזמן, להפסיק לדבר ובדיוק כמו שבשנה שעברה נלחמנו על הטבות המס וידעו שכשאנחנו אומרים שלא נעביר תקציב אם לא נקבל בשורה לתושבים שתצטרפי לקריאה הזאת גם עכשיו.

אורן אסף חזן: שר האוצר, חבר של שנינו, כחלון, הוא שר האוצר הכי חברתי שהיה פה במדינת ישראל, ובשביל שהוא יישם את הדבר הזה ולא רק יהיה חברתי בתואר אלא חברתי בפועל צריך לתת התייחסות של ממש לנושא הגליל בתקציב השנתי.

מכלוף מיקי זוהר: תודה אורן.

מכלוף מיקי זוהר: ברשות

מכלוף מיקי זוהר: כם סדר הדיון עד לסופו כי הוא כבר צריך להתכנס לסיום : דובר עכשיו שלמה בוחבוט, אחריו חברת הכנסת יעל פארן, אחר כך יעל אבוקראט קליין, אחר כך יגיד את דברו אגף תקציבים ולאחר שאגף תקציבים יאמר את דברו אני אסכם את הדיון.

מכלוף מיקי זוהר: קדימה אדוני ראש העיר, מר שלמה בוחבוט, בבקשה.

שלמה בוחבוט: אדוני היושב ראש, חברי הכנסת, חבריי ראשי הערים.

שלמה בוחבוט: יש לי הרגשה שלפעמים אני מגיע לכנסת ואני מרגיש כאילו שאני עני בפתח.

שלמה בוחבוט: אני לא עני בפתח.

שלמה בוחבוט: אורן שב עד הסוף.

שלמה בוחבוט: אני בא ואומר אנחנו לא עניים בפתח.

שלמה בוחבוט: בנינו ערים, בעבר עשינו הפגנות שרוצים מענקי איזון ועוד תקציבים לרשויות.

שלמה בוחבוט: היום זה עולם אחר.

שלמה בוחבוט: מצד אחד בונים עשרות אלפי יחידות דיור גם אצלנו באזור.

שלמה בוחבוט: מה אנשים יעשו?

שלמה בוחבוט: איך הם יבואו לגור שם?

שלמה בוחבוט: מה עם תעסוקה?

שלמה בוחבוט: איזה תעסוקה?

שלמה בוחבוט: רבותיי, אתם חברי הכנסת יש לכם ספרייה ויש לכם אינטרנט.

שלמה בוחבוט: תבדקו נתונים.

שלמה בוחבוט: הנתונים שאני מחזיק ביד חייבים להעביר לכל אחד, למי שאכפת.

שלמה בוחבוט: עיר פיתוח בצפון 48% שכר מינימום, וכשאתה מקבל שכר מינימום לא מתפתחים לא ברים, לא מסעדות, לאנשים אין עודף כסף שילכו לרכוש.

שלמה בוחבוט: עד מתי לא אכפת לאנשים יכול להיות.

שלמה בוחבוט: אני לא רוצה חס וחלילה לפגוע בחבר כנסת כזה או אחר אבל יש לי הרגשה שחלק מחברי הכנסת שמגיעים ממרכז הארץ הם לא מכירים את הגליל, לא מעניין אותם מה שקורה.

שלמה בוחבוט: רבותיי, אם פעם תהיה מדיניות של חלוקה, הפסדנו את הגליל, הגליל לא יהיה חלק במדינת ישראל וזה חמור מאוד אתם לא מבינים את הדברים האלה.

שלמה בוחבוט: כל אחד מאתנו, ואתה גר בקריית מלאכי - - -

מכלוף מיקי זוהר: קריית גת.

שלמה בוחבוט: אתה איש עיר פיתוח.

שלמה בוחבוט: אתה צריך להוביל.

שלמה בוחבוט: וצדק חבר הכנסת שיצא, מהרשימה המאוחדת, שהוא אמר שבעצם חברי כנסת באו להפגנה אמרו מה שאמרו, אבל אני רוצה להגיד לכם ההפגנה הזאת היא רק תחילת הדרך אנחנו לא מאיימים אנחנו דורשים.

שלמה בוחבוט: רבותיי, ראש הממשלה בכנס של הגליל הוא אמר מפורשות : אני רוצה לעשות מה שעשיתי בנגב ועשה.

שלמה בוחבוט: הוא אמר, אני רוצה להקים אוניברסיטה בגליל, צריך להקים אוניברסיטה בגליל.

שלמה בוחבוט: מיקי, אתה בא ואומר תחבורה, על איזה תחבורה אתה מדבר, ממעלות היום 4 שעות להגיע לירושלים.

שלמה בוחבוט: התחבורה הציבורית לא מספיק מפותחת.

שלמה בוחבוט: אתמול נסעתי ברכבת לתל אביב – עמוסה, מלאה מפה לפה, אנשים עומדים.

שלמה בוחבוט: למה?

שלמה בוחבוט: כי פשוט מאוד עוד לא פיתחנו תחבורה.

שלמה בוחבוט: ומי סובל, אנחנו סובלים.

שלמה בוחבוט: רבותיי ראשי ערים נמצאים בחזית לבד.

שלמה בוחבוט: לפעמים אנחנו מרגישים שהממשלה שולחת אותנו בלי טנקים, בלי רובים בלי שום דבר ואנחנו מתמודדים.

שלמה בוחבוט: ומה הבעיה?

שלמה בוחבוט: שהציבור שלנו חושב שאנחנו קוסמים.

שלמה בוחבוט: אנחנו הכל: תעסוקה, חינוך, תחבורה.

שלמה בוחבוט: לא, זה ממשלה.

שלמה בוחבוט: לכן אני בא ואומר, אדוני היושב ראש, אתה התחלת ברגל ימין בעבודה בכנסת ביחד עם כל מיני חברי כנסת צעירים.

שלמה בוחבוט: אנחנו לא רוצים דיבורים.

שלמה בוחבוט: אנחנו רוצים לעזור לכם.

שלמה בוחבוט: ואני אומר לכם, אני לא מאיים, חברי הכנסת יידעו שהפעם הגליל יתחשבן עם אנשים, עם חברי הכנסת גם בפריימריס, בכל המפלגות.

שלמה בוחבוט: ואני אומר לכם, אני איש מפלגת העבודה אבל יש לי מהלכים בליכוד.

מכלוף מיקי זוהר: יש לך סגן ראש עיר מהליכוד.

שלמה בוחבוט: בבקשה, תגיד לליאור לסרי אם יש לי מהלכים כן או לא.

מכלוף מיקי זוהר: יש, יש.

שלמה בוחבוט: לא רק במעלות בכל האזור.

שלמה בוחבוט: אנחנו נחזק ואנחנו נחליש.

שלמה בוחבוט: ולכן, אנחנו לא רוצים דיבורים.

שלמה בוחבוט: היום יש לנו פגישה עם שר האוצר ואתם צריכים גם לחזק אותו לתת לו את כל הגיבוי על מנת באמת להכין תכנית מגובשת, מסודרת שפעם אחת אנחנו לא צריכים שכל פעם תשגעו אותנו פה.

יפעת שאשא ביטון: חשוב לחדד מיקי, שהתכנית לא נולדה בקדנציה הזאת היא תכנית שמדברים עליה כבר הרבה שנים ואנחנו באים ומנסים לתקן את זה ויש לנו באמת שעת כושר לעשות את זה.

מכלוף מיקי זוהר: טוב, חברים, אני רק רוצה לומר שאני מבין את דבריך, אתה ראש רשות.

מכלוף מיקי זוהר: ואני גם כסגן ראש רשות יודע שהפתרון לא מצוי בידי הרשות בטח שהמצב הסוציואקונומי נמוך שאתה צריך לתת פטור לארנונה ליותר מ-50% מהציבור ושההכנסות שם פר תושב מאוד מאוד נמוכות.

מכלוף מיקי זוהר: אז אני מבין אותך לחלוטין.

מכלוף מיקי זוהר: וכשאין תעסוקה זה אומר שאין מפעלים, זה אומר שאין הכנסות מארנונה, זה הכל כדור שלג אחד גדול ואני מצטרף לדבריך.

מכלוף מיקי זוהר: חברת הכנסת יעל פארן.

יעל כהן-פארן: אז אני רוצה רק להוסיף, כמובן אני מסכימה עם מרבית הדברים שנאמרו כאן.

יעל כהן-פארן: דיברתם על איך מחזקים את הגליל, איך הופכים את המונח הזה, פריפריה, ללא רלוונטי, על זה אנחנו מדברים פה.

יעל כהן-פארן: דיברתם על דיור, דיברתם על תעסוקה, חיזוק הכלכלה.

יעל כהן-פארן: לפי כל המחקרים, מנוע אחד מרכזי שמביא לכל אלה ולשינוי במצב הסוציואקונומי זו השכלה גבוהה וזה מחקר וזה אקדמיה וזה כבר קיים לפחות התחלה מכללה מעולה שקיימת עשרות שנים, תל חי.

יעל כהן-פארן: וזה הדבר שצריך לחזק.

יעל כהן-פארן: 80% מהסטודנטים, יש כ-5000 סטודנטים, 80% מגיעים מבחוץ ו-90% רוצים להשאר.

יעל כהן-פארן: והם לא נשארים כי אין מספיק דחיפה.

יעל כהן-פארן: גם האקדמיה הזאת צריכה להפוך לאוניברסיטה, להפוך למכוני מחקר שיתנו גם לסטודנטים שרוצים להשאר מקומות תעסוקה.

יעל כהן-פארן: דיברו כאן בהרבה מאוד וועדות על הרבה תכנית והן לא יוצאות לפועל.

יעל כהן-פארן: אני באמת קוראת לכם, נמצאים כאן נציגי הקואליציה, מיקי, אדוני יושב הראש, אתם חייבים להוביל את המהלך הזה ויפעת כמובן, בתוך הקואליציה - - -

<קריאה: ממש לא, ממש לא.

יעל כהן-פארן: בתוך הקואליציה, להוביל את המהלך של חיזוק הגליל ושל הפיכת המכללה לאוניברסיטה וחיזוק המחקר בצפון.

יעל כהן-פארן: זה יהיה מנוע הצמיחה של הגליל.

יעל כהן-פארן: תודה.

יפעת שאשא ביטון: אחד מהמנועים.

מכלוף מיקי זוהר: אוקיי, תודה, יעל אבוקרט קליין בבקשה בקצרה, ולא לזרוק גלילי נייר טואלט פה.

יפעת שאשא ביטון: זה קצת אכזב אותי כמי שבאה מהגליל.

<יעל אבוקרט קליין: את מוזמנת להתאכזב.

<יעל אבוקרט קליין: אנחנו יש לנו את האמירה.

<יעל אבוקרט קליין: אני לא נכנסת לזה עכשיו.

<יעל אבוקרט קליין: זה עצוב איך הקול שלנו לא נשמע ולא ננגע ולא לוטף בליטוף קליל ולא הייתה לנו ברירה.

<יעל אבוקרט קליין: אבל תודה רבה על ההזדמנות הזאת גם בשבילי באופן ספציפי אבל בכלל.

<יעל אבוקרט קליין: התכוונתי לחסוך מכם את הפרטים עליי ספציפי כי אתם יודעים כמה המצב קשה בגליל.

<יעל אבוקרט קליין: אני אם לשני ילדים, אני נשואה, אני עוד כמה חודשים בת 40.

<יעל אבוקרט קליין: לפעמים מתבלבלים וחושבים שאני סטודנטית, חשוב לי גם לציין את זה.

<יעל אבוקרט קליין: יש לי תואר שני בפילוסופיה וחינוך, כמובן שעשיתי אותו בבאר שבע בנגב כי פה אין אוניברסיטה.

<יעל אבוקרט קליין: אני 8 שנים בחזרה בצפון ואחרי 5 שנים שלא מצאתי עבודה נורמלית היום אני בשיא ההכנסה שלי אי פעם.

<יעל אבוקרט קליין: אני מנהלת מוזיאון מאוד חשוב לפרה

<יעל אבוקרט קליין: היסטוריה, מהחשובים בעולם.

<יעל אבוקרט קליין: ואני עושה, לא נעים להגיד, אבל זה יכאב, 4600 שקלים בחודש, וזאת המשכורת הגבוהה בבית.

<יעל אבוקרט קליין: אני מספרת את זה כי זה מצב שאי אפשר לשרוד בגליל, אי אפשר, זה עלוב וזה בלתי אפשרי.

<יעל אבוקרט קליין: אז כן, הסיבה היחידה ששרדתי 8 שנים בגליל היא שההורים שלי עוזרים לי.

<יעל אבוקרט קליין: עוזרים לי לשלם חינוך, עוזרים לי לשלם חוגים וכו' וכו'.

<יעל אבוקרט קליין: ואני לא פה בשביל להתבכיין כי החיים שלי דבש, אני רוצה לגדל את הילדים שלי בגליל ויש לי את המזל הזה שאני נעזרת באופן פאטתי בשני הורים פנסיונרים.

<יעל אבוקרט קליין: חברים שלי שאין להם את המזל הזה הם לא בגליל יותר.

<יעל אבוקרט קליין: דיברתם על תוכניות ועל טווח ארוך וסמוטריץ' דיבר פה שאיך אומרים "לא נמות אם תוך שנתיים זה לא.." אבל נמות.

<יעל אבוקרט קליין: אם תדחו את המצב שלנו בשנתיים הרבה אנשים ינשרו מהגליל.

<יעל אבוקרט קליין: והחבר פה שדיבר שמנסה את מזלו ועוד רבים כמוהו לא ישרדו פה.

<יעל אבוקרט קליין: אנחנו לא יכולים להרשות לעצמנו לדחות בשנתיים את התכנית הזאת שכבר כולם מכירים בה שהיא מה שצריך להצמיח.

<יעל אבוקרט קליין: ואמרו פה דברים יפים.

<יעל אבוקרט קליין: אני בכל זאת רציתי לדבר על נקודה מהותית שחשוב להעלות ואני מרגישה שלא כל כך העלו אותה, והיא שיש איזה שוני מהותי בין פיתוח הגליל בין כל חברה או שטח.

<יעל אבוקרט קליין: הגליל זה לא עוד איזה שטח שצריך לפתח.

<יעל אבוקרט קליין: ואנחנו לא יכולים להתחרות מול מיעוטים אחרים.

<יעל אבוקרט קליין: הגליל הוא מדינת ישראל זאת אומרת, כל דבר שתרצו לפתח במדינת ישראל אתם חייבים לקחת אותנו בחשבון.

<יעל אבוקרט קליין: אם יש משהו בפילוסופיה שלא עזר לי למשכורת אבל שכן למדתי על מדינה, שמדינה היא גוף שלם.

<יעל אבוקרט קליין: וכמו כל גוף, וואלה יש דברים שאם יחסרו לנו נחייה איתם.

<יעל אבוקרט קליין: כדוריות לבנות, כדוריות אדומות, נהייה קצת אנמים.

<יעל אבוקרט קליין: אפילו אפשר להסתדר בלי יד אחת ובלי אוזן אחת אבל בלי לב אי אפשר, בלי נשמה אי אפשר.

<יעל אבוקרט קליין: ואני רוצה שתבינו שהגליל הוא איבר במדינה שאי אפשר להסתדר בלעדיו – לא כלכלית ולא בטחונית ולא משום בחינה אחרת ונראה לי שלא מבינים את המהות הזאת מספיק.

<יעל אבוקרט קליין: לא מבינים גם עד כמה שאין לנו זמן וגם את זה שפגיעה בגליל תפגע בגוף שנקרא מדינת ישראל.

<יעל אבוקרט קליין: רק לסיים, החיזוק של המרכז זה כמו בנאדם שעושה שרירי בטן אבל תהייה לו בריחת סידן מהרגליים והוא לא יוכל ללכת כמו שצריך.

<יעל אבוקרט קליין: ואם אנחנו, אם הסידן, אם הכוח של הגליל, האיכותי האידיאליסטי המועט שהצליח לשרוד פה יברח, אבדנו.

<יעל אבוקרט קליין: אין לנו עוד רגע של זמן, אנחנו רק מבקשים שתתייחסו למצב החרום.

<יעל אבוקרט קליין: זה מצב חרום.

<יעל אבוקרט קליין: תודה רבה, תודה רבה על ההזדמנות.

<יעל אבוקרט קליין: ותודה לשינוי כיוון שהחזירו לי את התקווה.

מכלוף מיקי זוהר: אייל רייז, סגן מועצה אזורית מטה אשר, ממש בקצרה, אנחנו ממש ממש לחוצים

<אייל רייז: אז קודם כל תודה על הוועדה אנחנו בצומת שבו אנחנו ניבחן במבחן התוצאה ולא במבחן התהליך ולא במבחן הדיבורים.

<אייל רייז: צריך לשים את זה על השולחן.

<אייל רייז: יושבים פה נציגים שצריכים לדעת – בסוף קוראים לזה כביש רוחב 859 , בסוף קוראים לזה כביש 6 ומגיע עד צומת סומך, בסוף קוראים לזה אזור תעשייה בצומת כברי.

<אייל רייז: בסוף יש לזה ביטוח מעשי בשטח.

<אייל רייז: צר לי שיש לי דקה, יכול להיות שעשיתי טעות שהגעתי לוועדה.

<אייל רייז: חשוב שהוועדה תדע.

<אייל רייז: אנחנו בצפון לא מחכים לאף אחד מחברי הכנסת שיושב כאן.

<אייל רייז: אני אומר את זה בבוטות ואני רוצה להתכוון למה שאני אומר.

<אייל רייז: יש פה כוחות שפועלים, אני שותף ברוח הגליל, זה הכל יוזמה של תושבים שפועלים למען התושבים כדי שאצלנו תהייה חברת מופת.

<אייל רייז: אנחנו חלק מאשכול, שלמה יושב ראש האשכול.

<אייל רייז: יש עוד אשכולות אנחנו פועלים אנחנו למדנו את הסממה לעבוד ביחד.

<אייל רייז: אנחנו יודעים לעבוד היום ביחד אחד עם השני כדי לתת כוח כדי להאמין.

<אייל רייז: גם לתת את השונות מצד אחד וגם את השותפות מצד שני אז אנחנו נמצאים במקום אחר.

<אייל רייז: עכשיו במבחן התוצאה מה שעומד פה על הפרק מבחינת הוועדה האם במסגרת התקציב ייעשה פה מעשה שאתם תתחברו כבר למעשים שאנחנו כבר עושים אותם.

<אייל רייז: רק עוד משפט על התקציב כדי לא לזרוע חול בעיניים של אף אחד מאתנו --

מכלוף מיקי זוהר: אני אומר תיכף את דברי סיכום הוועדה ואתה תשמע דברים ברורים

<אייל רייז: אז אני רוצה לשמוע עוד משהו רק על התקציב.

<אייל רייז: אנחנו מבקשים שה-18 מיליארד זה לא משהו שנחבא בתוך משרד כזה או אחר.

<אייל רייז: לא בנגב גליל ולא בבריאות כחלק ממשהו שקיים.

<אייל רייז: זה בא בנוסף להשקעות שהמשרדים עושים היום ועל זה צריך לעמוד בבחינת בניין התקציב.

מכלוף מיקי זוהר: תודה רבה, שני דוברים אחרונים, מיכל פינק, משרד הכלכלה ולאחר מכן אמיר רשף מאגף תקציבים.

מכלוף מיקי זוהר: מיכל, בקצרה, התייחסות כמה שיותר עניינית.

<מיכל פינק: חשוב שאנשים ידעו שבממשלה עובדים.

<מיכל פינק: אנחנו על התכנית, מה שנקרא תכנית צפון או בכל מיני כינויים, עובדים כבר שנתיים, מרגע ש..

<מיכל פינק: אפילו לפני, כשהבאנו את הנושא להחלטת ממשלה במסגרת יעדי הממשלה שצריך להסתכל על פיתוח כלכלי אזורי וכלה בתכנית חוצת ממשלה הן בהובלת השר אריה דרעי כשהוא הצטרף אלינו כשר הכלכלה ואחר כך נגב גליל.

<מיכל פינק: מבחינת משרד הכלכלה והשותפים, אם זה אוצר, אם זה נגב גליל אם זה כל משרדי הממשלה שהיו שותפים לתהליך הזה המקצועי יש עבודה יש כלים, יש תהליכים.

<מיכל פינק: ומבחינתנו הזמן עוד לא נגמר, יש החלטת ממשלה שהתקבלה במהלך ההסדרים שעד דצמבר אמורה להתקבל החלטה.

<מיכל פינק: כל התכנים המקצועיים על השולחן.

<מיכל פינק: אנשים פה יושבים בחדר, כבוד ראש העיר בוחבוט ואחרים שהיו, יצאו, נכנסו, שיתפו אותנו ואנחנו שיתפנו אותם.

<מיכל פינק: זאת אומרת הממשלה לא ישבה על מגדל השן.

<מיכל פינק: אנחנו ישבנו, הקשבנו, ירדנו לשטח, חזרנו עם תובנות וזה לא היה תהליך קצר.

<מיכל פינק: לכן, חשוב להבין שיש כאן רמת מוכנות מאוד גבוהה ואני באמת מאמינה שתוך כדי התהליך הזה שצריך להסתיים בדצמבר.

<קריאה: ולמה היא לא פורסמה לציבור?

יפעת שאשא ביטון: כי היא מתגבשת עדיין.

<קריאה: ולמה היא נגנזה כרגע בחודש וחצי האחרונים?

יפעת שאשא ביטון: שום דבר לא נגנז.

יפעת שאשא ביטון: חברים כל הדברים שעלו, כל הספינים שככה עלו, הדברים לא נגנזו.

יפעת שאשא ביטון: יש תכנית שיושבים עליה כפי שאמרה גברתי והנתונים כאשר אנחנו נסיים לגבש אותה כי מן הסתם לא מציגים חצי תקציב או חצי תכנית אז היא כולה במלואה - - -

מכלוף מיקי זוהר: רגע, חברת הכנסת שאשא, אני רק רוצה לומר משהו, בהמשך למה שהיא אמרה.

מכלוף מיקי זוהר: אנחנו בממשלה גם כשאנחנו רוצים לעשות פעולות אנחנו לא יכולים לעשות פעולות בקסם או בהינד עפעף.

מכלוף מיקי זוהר: יכול להיות שאנחנו ברגעים אלו ממש נמשיך לספוג ביקורת לא פשוטה מכם ובצדק אבל בסוף כשאנחנו נביא את הפתרון אני רק מבקש מכולם לזכור מי שהביא אותו.

מכלוף מיקי זוהר: כי בסוף מי שיכול להביא את הפתרון זה רק הממשלה ולא צעקות , לא של האופוזיציה דרך אגב, ולא הפגנות שיש כאן בחוץ, זה לא מביא את הפתרון.

מכלוף מיקי זוהר: מה שמביא את הפתרון זה החלטת ממשלה אמיתית כבר עכשיו בתקציב הדו שנתי הקרוב כשתיכף גם תשמעו את מסקנות הוועדה.

מכלוף מיקי זוהר: העניין הוא שאנחנו לא יכולים לעשות את זה בהינד עפעף וזה לא במטה שרביט קסמים כזה או אחר שפתאום הבעיה נפתרת.

מכלוף מיקי זוהר: הממשלה כן עובדת בנושא הזה, כן רוצה להביא את הפתרון, עדיין לא מסתייע בידה, אבל אם זה יסתייע בידה בקרוב, אני מאמין שכן, כי הבנתי היום מהשר כחלון דברים מאוד מאוד חיוביים אני מבקש מכם לזכור מי הביא את הפתרון.

מכלוף מיקי זוהר: כן, את רוצה להמשיך את דברייך?

יפעת שאשא ביטון: לא זה ממש לא ססמאות.

יפעת שאשא ביטון: אני רוצה לחדש לכם גם על תכנית הצפון לא כולם מסכימים.

יפעת שאשא ביטון: אתה ממש טועה, ודווקא מי שמוביל ומקדם ועושה אתם רוצים לזרוק את הרפש במקום הלא נכון.

מכלוף מיקי זוהר: סיימת?

מכלוף מיקי זוהר: תודה רבה למיכל פינק.

מכלוף מיקי זוהר: אחרון הדוברים אמיר רשף, אגף תקציבים ומיד לאחר כך סיכום הדיון אתם מוזמנים לשמוע.

<אמיר רשף: אמיר רשף, רכז תעשייה ומסחר בנגב גליל באגף תקציבים באוצר.

<אמיר רשף: אני רוצה להגיד כמה מילים על מה יש כבר בהצעת התקציב שהובא בפני הכנסת ומה יש בעבודת הממשלה שדיברה עליה חברת הכנסת שאשא ביטון ומיכל פינק שאותה אנחנו צריכים לסיים עד סוף 2016.

<אמיר רשף: ראשית אמר פה קודם חבר הכנסת סמוטריץ' הממשלה השקיעה הרבה מאוד בנגב שכחה את הצפון בשנים האחרונות.

<אמיר רשף: א- זה לא נכון, כבר בתקציבים הקודמים היתה השקעה מאוד גדולה ומאוד מסיבית בתשתיות באזור הצפון גם אם זה כבישים וגם אם זה מסילות רכבת וההשקעה הזאת הולכת להמשך בתקציב הדו שנתי שהובא בפני הכנסת.

<אמיר רשף: התכנית הכלכלית לשנים 2017-18 רק בתכנית החומש של משרד התחבורה יש השקעה של 5.3 מיליארד שקל בפיתוח תשתיות כבישים באזור הצפון וזה עוד לפני שנגעתי בפיתוח של תשתיות תחבורה ציבורית שגם הן מגיעות למיליארדים נוספים.

<אמיר רשף: במסגרת הכלים לדוגמא שמפעיל משרד הכלכלה, אם אנחנו מסתכלים כמה הולך לאזורי תעשייה בצפון, כמה הולך למענקי השקעות בצפון, כמה הולך לסיוע לעסקים קטנים ובינוניים בצפון מדובר על סכומים של סדר גודל של חצי מיליארד שקל בכל אחת משנות התקציב, משמע מיליארד שקל בהצעת התקציב שמונחת בפני חברי הכנסת לעידוד תעסוקה ותעשייה

שלמה בוחבוט: בשביל זה, במהלך עשור לא הגיע מפעל אחד לצפון.

יפעת שאשא ביטון: מדברים על התקציב החדש.

<אמיר רשף: ברשותך, אני אשמח להמשיך.

<אמיר רשף: בנוסף לכך אם מסתכלים על היבטים יותר של חינוך, בינוי כיתות גנים ובינוי כיתות לימוד סדר גודל של מיליארד שקל.

<אמיר רשף: גם סדר גודל של חצי מיליארד בכל אחת משנות התקציב יושקע בצפון.

<אמיר רשף: ויש עוד דוגמאות במשרדי התיירות ומשרדי החקלאות וכמובן במשרד לפיתוח הנגב והגליל.

<אמיר רשף: מעבר לכך יש החלטת ממשלה שהנחתה אותנו את גורמי המקצוע להביא בפני השרים תכנית שתפקידה לקדם את התעסוקה ואת התעשייה ואת הפריון ואת התיירות ולהעלות את רמת החיים באזור הצפון.

<אמיר רשף: התכנית הזאת ממשיכים לעבוד עליה בימים אלו.

<אמיר רשף: הוזכרה הישיבה שיש היום אצל שר האוצר בהשתתפות השר הנגב והגליל ושר הביטחון.

<אמיר רשף: מה שאנחנו רוצים לראות בתכנית הזאת זה איך מפתחים אשכולות תעסוקה מסיביים ואיך מביאים את הדברים שהם באמת מחוללי שינוי לצפון.

<אמיר רשף: ולכן, הדברים שאנחנו בוחנים ושוקלים איך לקדם אותם : 1.

<אמיר רשף: הבאה של מחנות צה"ל לצפון - - -

<רן בן ארצי: איך זה עוזר לתעסוקה?

יפעת שאשא ביטון: תעסוקה בצפון לא עוזר?

<רן בן ארצי: לא, לא עוזר צבא.

<רן בן ארצי: שתביאו את הצבא לצפון.

יפעת שאשא ביטון: מאיפה אתה יודע מה מביאים, מה מה שסיפרו לך.

יפעת שאשא ביטון: לא אז כשאנחנו מדברים על תעשיות בטחוניות ומדברים על פיתוח זה בדיוק למה שאתם לומדים בתל חי, אתם צועקים בלי שאתם יודעים על מה אתם צועקים ומה יש בתכנית אז אני ממליצה לחכות ולראות.

<אמיר רשף: דבר נוסף, אנחנו רוצים לבחון הבאה של חברות ממשלתיות שגם הן מעסיקות בהיקפים גבוהים וגם את אלה שיש בהן תעסוקה עתירת מחקר ופיתוח , תעסוקה שמשלמת שכר גבוה.

<אמיר רשף: תעסוקה שמעלה את רמת החיים באזור.

<אמיר רשף: אנחנו רוצים לבחון הבאה של חברות הייטק וחברות שמתעסקות בטכנולוגיה עילית.

<אמיר רשף: שוב, בדומה למהלך שנעשה לבאר שבע, שוב אם צריך לעשות חשיבה מחדש על הכלים והתמריצים שיש במשרד הכלכלה היום ולעשות איזה משהו אד הוק לצפון כדי להביא כמה חברות גדולות, אנחנו נעשה את זה ואנחנו יושבים ביחד עם משרד הכלכלה ומשרד נגב גליל

<קריאה: צפון זה יוקנעם?

יפעת שאשא ביטון: צפון זה גליל אני אמרתי את זה כמה פעמים אתם מסרבים - - -

<אמיר רשף: המנדט שקיבלנו מהממשלה הוא מחוז צפון לפי הגדרת משרד הפנים.

מכלוף מיקי זוהר: גברתי, סליחה את קוראת קריאות ביניים מהקהל וזה לא מקובל, זה מפריע לדיון.

<קריאה: למה את נגדנו?

יפעת שאשא ביטון: אני לא נגד

יפעת שאשא ביטון: כם אני איתכם, להיפך, אני מנסה שתשמע אותי, אתה מסרב לשמוע את מה שאני אומרת.

יפעת שאשא ביטון: יש איזשהו חוסר אמון.

מכלוף מיקי זוהר: היא לא נגדכם, אתה צריך עוד כמה חברות כנסת כמוה שתלחם בשבילכם, אתה אומר שהיא נגדך.

מכלוף מיקי זוהר: היא פשוט מנסה לגלות קצת ענייניות וזה לא תמיד קורה.

מכלוף מיקי זוהר: חבר'ה, כן.

<אמיר רשף: המנדט שקיבלנו מהממשלה מבחינת האזור הגיאוגרפי אם כבר נשאלה השאלה הזאת זה מחוז צפון כהגדרתו במשרד הפנים וזה האזור שבו אנחנו מתמקדים.

<אמיר רשף: וכמובן שנרצה לראות את זה הולך לצפון הרחוק.

מכלוף מיקי זוהר: תודה רבה, אני רוצה לסכם את הדיון חברים.

מכלוף מיקי זוהר: הוועדה קוראת לממשלה ליישם את החלטתה מיום 28.6.2015 שמספרה 146 בתקציב הדו שנתי הקרוב.

מכלוף מיקי זוהר: הוועדה תפעל לגיוס משאבים ותקציבים להוצאתה של התכנית עבור הצפון, כמובן, לפועל.

מכלוף מיקי זוהר: לוועדה אגב ברור שאין בעיה מבחינת היישום, אלא ישנה בעיה של כסף.

מכלוף מיקי זוהר: הוועדה תפעל מול משרד האוצר והמשרד לפיתוח הפריפריה בנגב והגליל ותעקוב אחר יישום התכנית והפעילות הכלכלית.

מכלוף מיקי זוהר: הוועדה קוראת לממשלה שלא להביא את התקציב הקרוב ללא התכנית הרלוונטית.

מכלוף מיקי זוהר: הוועדה מברכת על שיתוף הפעולה של גורמי הממשלה והרשויות ותמשיך לעקוב אחרי ההוצאה לפועל בשטח.

מכלוף מיקי זוהר: תודה רבה, הישיבה נעולה.